text:
LADINS DOLOMITANS
L’ISTITÛT LADIN “MAJON DI FASCEGN”_ I ladins dolomitans a son sparniçâts in cinc valadis e ancje lis variantis dal ladin a son diferentis se si va in Gardene o in Badie o intal Fassan, a Fodom o Dimpeç. Te ladinie dolomitiche diviers a son i Istitûts che si dan di fâ pe tutele de cussience linguistiche e de identitât ladine. Une di chestis realtâts e je chê dal Istitût Culturâl Ladin “Majon di Fascegn”, metût sù tal 1975 come ent funzionâl de Provincie Autonome di Trent. La sede si cjate a Sant Zuan (Vigo di Fasse), dongje de canoniche de Plêf di Fasse.
Tancj i progjets burîts fûr dal Istitût pe promozion dal ladin, pe difusion tes scuelis, pe racuelte di oparis e studi di materiâi su lenghe, folclôr, tradizions, mitologjie e costums dal popul ladin. Tant par fâ un esempli, baste viodi la publicazion, une volte al an, de riviste “Mondo ladino” (fondade di Heilmann tal 1977) e la serie “Mondo Ladino Quaderni” pal mont de scuele. E vâl la pene di lâ in visite tal Istitût e dâ un cuc ae biblioteche specializade, ae cineteche e fonoteche, al archivi fotografic e storic etnografic, dut su la realtât ladine. Nol va dismenteât che l’Istitût al ufrìs ancje consulence linguistiche e assistence par studis e ricercjis sul cjamp.
LADINS DAL FRIÛL
L’ISTITÛT LADIN FURLAN “PRE CHECO PLACEREAN”_ Pai Ladins dal Friûl al opare fintremai dal 1988 l’Istitût Ladin Furlan “Pre Checo Placerean”, une associazion culturâl metude in pîts cun chê di puartâ indevant cun spirt gnûf la lenghe e la culture furlanis. Ricognossude de Regjon Friûl Vignesie Julie tant che organisim culturâl di interès regjonâl (dal 2001) e ent di primarie impuartance pe promozion de lenghe furlane (dal 2006), l’Istitût al à poiade la sô sede a Coder di Sedean, li de “Cjase Turoldo”.
Lis finalitâts dal Istitût e son chês di sburtâ al studi a nivel sientific dal furlan, di promovi la lenghe midiant di publicazions, cors di alfabetizazion e di formazion, servizis di traduzion, mass media e manifestazions (come la rassegne “Puints”), cence dismenteâ la impuartance dai rapuarts cun chês altris minorancis, in particolâr cu lis comunitâts ladinis des Dolomitis e de Svuizare.
Tantis lis publicazions come la Golaine “Studis sul autonomisim”, dirizude di Gianfranco Ellero e di Geremia Gomboso, dedicade aes personalitâts plui significativis dal moviment autonomistic furlan, e la Golaine “Imparelibris” de Pimpa, ideade e dissegnade di Altan e voltade in marilenghe di Anna Bogaro e William Cisilino, pensade pai plui picinins e pe prime alfabetizazion. Ma a son ancje volums su la didatiche, la lessicografie, lis flabis popolârs, la poesie e la narative e – pe promozion de matematiche par furlan – la edizion di un cors di analisi matematiche par students universitaris e la presince dal Istitût tal Consorzi CFL2000, fondamentâl pe nassite dal Grant Dizionari Bilengâl Talian Furlan.
Une menzon particolâr e va al Istitût par vie che di tancj agns – in colaborazion cu lis Provinciis di Udin e di Pordenon, la Regjon Friûl, lis Diocesis di Gurize, Concuardie-Pordenon e Udin, la Universitât dal Friûl e l’Ufici scolastic regjonâl – al inmanee la “Fieste de Patrie dal Friûl”. La manifestazion, ideade di Pre Checo Placerean, e celebre la nassite dal Stât patriarcjâl furlan ai 3 di Avrîl dal 1077, un dai prins esemplis europeans di assemblee rapresentative e deventât un dai sistemis plui stabii e avanzâts di in chê volte. Il motîf de ricorence? No chel di vaîsi intor o di ricuardâ un passât storic che nol è plui, ma chel di cjalâ al rûl dal Friûl te Europe di vuê, di riscuvierzi la proprie storie e identitât, che e va puartade in dote te sô specialitât e tipicitât, tal miscliç des culturis e dai popui europeans.
LADINS DAI GRISONS
LA LIA RUMANTSCHA_ Se si va sul portâl Internet de Associazion “La Lia Rumantscha” (www.liarumantscha.ch), la prime frase che si lei e je: “I rumançs a doprin la lôr lenghe e le pandin aes gjenerazions di doman”. In pocjis peraulis, il sproc e la finalitât di cheste organizazion (che e esist dal 1919, metint insieme trê associazions regjonâls tant che la “Surselva Romontscha”, la “Uniun dals Grischs” e la “Uniun Rumantscha Grischun Central”) a son no dome di mantignî la lenghe vive, ma soredut di lassâle ai fîs intun pat gjenerazionâl, pene la muart di une lenghe e di une culture interie. Par fâ chest, la Lia Rumantscha e davuelç la sô opare in plui direzions: ativitâts gjenerâls, linguistiche aplicade, formazion, art e culture.
Tes ativitâts gjenerâls a jentrin i progjets di difusion dal valôr de lenghe e de culture rumancis (midiant di workshops, publicazions, seradis di zûc e incuintris), la sensibilizazion de diaspore dal rumanç tes variis comunitâts dai Grisons che masse dispès no si cognossin tra di lôr, i contats cun altris realtâts di minorance, in non de origjin comun e par pandi un sens di convivence autentic. La linguistiche aplicade e cjape dentri lis oparis di promozion de lenghe, come i servizis di traduzion, letorât e consulence che la Lia e furnìs, la publicazion dai dizionaris e materiâi variis.
La Lia Rumantscha e je po ative te scuele e in ducj i nivei di formazion professionâl tal sburtâ pe integrazion dal rumanç tes scuelis, tai liceus e te universitât, tal fâ cors par imigrâts che a vuelin integrâsi, par svilupâ il plurilinguisim tipic de Svuizare.
Tancj ancje i progjets culturâi cu la racuelte di cjançons, flabis, storiis popolârs, organizazion di concierts e conferencis. Insieme a “Pro Helvetia” e al Cjanton dai Grisons , la Lia Rumantscha e à fondât tal 2009 la cjace editore rumance “Chasa Editura Rumantscha” (CER). ■
Ilarie Colùs
LADINIE. La fuarce dal associazionisim............
LADINS DOLOMITANS


c: text/html

text:
Bandonâ la agriculture al è bandonâ la nestre culture
– Al è un virus tes lidrîs – dissal chel di là dal banc de agrarie cun fâ di savint a un omenut, di ca dal banc, che i veve puartât un ramaçut di sespâr malât.
La malatie, jo le cognòs ben, e jere un normâl câs di monilie intune Vierte di ploie. La monilie e je un fonc, une mufe, che e cjape lis menadis frescjis e lis flôrs di sespârs, cjariesârs e armelinârs. E chel di là dal banc al poie sul banc, cun rumôr a efiet, un bussul di chilo di benomyl. Il benomyl al cope i foncs, ma no i virus. Nissune chimiche no rive adore di copâ i virus.
– Ve ca – dissal chel di là dal banc fevelant di tecnic espert – tu sgarfis la tiere ator ator dal arbul e tu spandis chest polvar, cussì tu copis il virus tes lidrîs –.
◆ Come dî: tu vâs dal miedi parcè che ti clope un zenoli, il miedi ti diagnostiche un mâl di cûr che no tu âs, e par vuarîti il mâl di cûr, ti dîs di lavâti i pîts cul arsenic.
Di sigûr, chel omenut cu la frascje plene di monilie al à copât ducj i lumbrins dal so bearç. E il benomyl, ancje par dut il rest, nol è miôr dal arsenic.
◆ Chest, cualchi an indaûr. L’an passât intune altre agrarie o jeri li a fevelâ cul diretôr, une fevelade lungje, e par dut il timp, un timp lunc che o disevi, doi zovins, anzit doi nuviçs, a àn fevelât cul tecnic de agrarie. Dai fîs? De politiche? Dai fasûi cul bau? De cartufularie plene di mariutis? Dai cunins? Dai poleçs? No, dal pradessit fûr di cjase, chel prât che lôr a clamavin “inglês”.
Bizantinisims, strolegheçs, preocupazions, conseis, pôris, une asse di chês cui lumbrins, e se al ven il muscli, e se la tiere e devente masse dure (garantît al limon che e devente come peton) e la jerbe no tire flât… Insome, par fâle curte, i doi nuviçs a son saltâts fûr de agrarie cun doi sacs, di chel pôc grancj, di velens.
◆ Doi esemplis paradigmatics de nestre agriculture. Un arbul e un pradessit provait a moltiplicâju pai miârs e miârs di cjamps, o di etars, di blave, di soie, di pomârs e di vîts e viodêt trops velens che si butin.
– Ma un cont a son chei che a fasin par hobby, un cont a son i professioniscj – mi disarà cualchidun. Sì, che a son doi conts diferents, ma la logjiche e je simpri chê, compagne spudade. Vendi. Cuant che si vent no si bacile daûr di nuie che nol sedi vendi. Se jo o fos daûr dal banc di une agrarie, o un rapresentant di velens, vadì che o fasarès ancje piês. Par chel che, pûr jessint in zoventût un che si intindeve di fitopatologjie, o ai sielt di no lâ a vendi prodots pe agriculture. Podês nome crodi, po, se une multinazionâl dai velens e à di chestis preocupazions. Vendi.
A murin i lumbrins (a son sot tiere e nissun i fâs câs), a murin lis âfs (i apicultôrs si invelegnin, ma nome lôr), i cristians (ma ancje i musulmans, i budiscj e i animiscj) si inmalin ma nol è “sientifichementri provât” (no evidence), fruts a nassin cence voi (benomyl) ma si pues simpri fâur un fregul di caritât.
◆ Intant che i gjornâi a scrivin de ultime pidade di un balonîr, e la radio e fevele saldo de ultime pidade di un balonîr (vadì che il balon al conte pal PIL plui de agriculture), la propagande e sune simpri chel tambûr: bisugne produsi. Bisugne produsi parcè che tal mont tante int e à fam. Cuant che tai agns Setante la agriculture furlane e à fat il marideç cu la monoculture de blave, i furlans a disevin che “bisugne produsi parcè che tal mont e je ancjemò tante fam”.
◆ L’efiet al è stât juste il contrari. Se tal puart di un stât african e rive une nâf plene di blavis americanis o europeis, fatis in gracie di tratorons, ureis, nitrâts, 8-24-20, atrazinis e diserbants di ogni fate, stait sigûrs che e cope la agriculture dal puest, dulà che lis blavis si fasin cu la sape e cul sudôr. Lis nestris blavis a rivin fin là ancje parcè che l’ent public (stât o Union europeane) ur da un premi a chei che a espuartin. Il risultât al è che il contadin nostran al vuadagne pôc, rive e no rive a stâ dentri, e il contadin african al va te bidonville dulà che, se al à une palanche, al compre la salse di pomodoro cinese (metìn che e vedi dentri ancje alc di pomodoro) cul non talian, e magari ancje la bandierute taliane sul bossul.
– Bon, pare dongje – mi sint a dî – che lis robis lungjis a deventin madracs –.
◆ Jo o dîs che in Friûl o vin di bisugne di une altre agriculture. Sì, lu sai mo che ancje in Ocitanie e in Alabama a varessin bisugne di une altre agriculture, ma jo o soi a stâ in Friûl e no in Ocitanie o in Alabama e o feveli dal Friûl.
◆ O varessin dibisugne di une agriculture che e fasi ce che e à simpri fat di cuant che e je nassude un dîs mil agns indaûr: produsi aliments. Par cui? Prime di dut pai umans, vignarès a stâi pai furlans (va ben, ancje pai triestins, che sul Scjars no si godole). E po pai animâi, i animâi furlans, no chei de Lombardie o de Baviere o di sepi Diu dulà. Cussì al è dut sot control. La regjon e je piçule e la int e mormore.
Fasìn un esempli cui liùms (la cjar si mangjile di domenie e vonde). La soie e je un liùm, un fasuli, dome che, a part une piçule percentuâl (tofu e altris robis lamiis), e va dute ai animâi.
◆ In Friûl o vin passe 50.000 etars di soie, i stes etars che une volte si coltivave a fasûi, cuant che une famee a ’nt consumave ancje un cuintâl ad an. E in Friûl si metevin ancje fasulins, cesarons, favis, lints, piçûi, lintosis e luvins (manaruele se e jere slisse). Insome, dut ce che al covente pes proteinis e par fâ la rotazion dai terens come cu va e come che ogni agriculture e varès di fâ.
◆ Cumò di chescj liùms (fasûi e vuaìnis, cesarons, piçûi e favis) o vin une otantine di etars… cuintri i passe 50.000 di soie!
◆ Jo o dîs che chi no sin in Californie che e à un PIL grant come chel de France (e che sal tegni), no sin tal Wisconsin, no nus interesse ce che al cuote il Chicago Board of Trade su la soie e su la blave. O sin une piçule regjon, si cognossìn ducj, si pues cambiâ, i bêçs de Union europeane a son: ancje là sù, tal grisum di Bruxelles, si fevele di “Farm to Fork” (dal cjamp al piron) e Ursula von der Leyen, une siorute che no mi displâs, come prime robe e à fevelât di un “Green Deal”.
Plui di cussì ce volìno?
◆ Bisugne che cualchidun si nici a fâ rivâ chescj bêçs tal mût just e ai agricultôrs juscj. I furlans no san scuedi, chest al è un fat. A san, almancul a disin lôr, “fâ di bessôi”. Po ben, fasìn di bessôi, ma fasìn alc, çugnìnsi, distrighìn, spesseìn. Se no, fantats, si larà indevant cun velens, cun patatinis cric croc, cun merendinis cence vitaminis e cun ducj i mâi de vecjaie. O sin un popul di viei, anzit di vecjos, cence vosarili di fruts tai nestris paîs. Si pues ancje sierâle chi, deventant par simpri furlanvenezianjulians o, par fâle curte, talians. Al volarà dî che o vin pardabon un virus tes lidrîs, e alore metìnsi in çavatis a cjalâ la television taliane, crustulant patatinis cric croc. Mandi Friûl. ❚

robotstxt: allowed

filter: keep


text:
SECONDE
CONFERENCE REGJONÂL
SU
LA TUTELE DE MINORANCE
LINGUISTICHE FURLANE
"Conference regjonâl su la aplicazion
de leç regjonâl 29/2007 e previsions futuris"
Vinârs il 1
di Dicembar 2017
(prime zornade)
INTERVENT
di
BEPI AGOSTINIS
IL TEATRI STABIL FURLAN:
CUANT SARAIAL UNE REALTÂT?
Un
salût a ducj i components di chest incuintri e in particolâr a
ducj chei che a son impegnâts e che si impegnaran tai 4 grups di
lavôr.
O
pensi che cheste ocasion par me e sedi, forsit, la plui impuartante e
o speri ancje la plui costrutive; daspò tancj intervents che o ai
fat par cheste mê lungje bataie, parcè che il Friûl al vedi un so
Teatri Stabil in maniere
esclusive pe lenghe furlane.
A
son 30 agns, o dîs 30 agns, che o scombat.
In
curt cualchi date impuartante. Prime o ai tentât cun diviers
politics dal moment che o cjatavi a Udin, ma simpri cun promessis e
mai mantignudis. Tal 2003 un gno prin impuartant intervent fat tal
salon dal cjistiel a une cunvigne organizade a Udin dal sindic Sergio
Cecot, cu la presince dal president Illy, dulà che i ai spiegât il
parcè di un Teatri Stabil furlan. Cence
nissun esit.
Tal
2006 o ai consegnât al President dal Consei Regjonâl Tesini cuasi
4500 firmis parcè che il Friûl al vedi il so Teatri Stabil.
Firmis
cjapadis sù, cuant che mi presentavi a lis manifestazions che si
fasevin a pro dal Friûl, in particolâr tal Congrès e te fieste de
Fraie de Primevere inmaneadis de Filologjiche che mi è stade simpri
dongje in cheste mê batie, prime cul President Pelizzo e daspò cul
president Vicario.
No
jeri bessôl, mi jerin vignûts in jutori, par cheste mê batie, lis
trê Provinciis, che an firmât la petizion pal Teatri Stabil furlan,
cul jutori dal president Marzio Strassolt, che al veve capît la
impuartance di cheste mê richieste; daspò al à
firmât il retôr de Universitât di Udin che, in chei agns al jere
retôr Honsell, dopo la retore Compagno, naturalmentri la Societât
Filologjiche, e di cuant che je nassude ancje l'Arlef. Lis petizion
dai sorestants, consegnadis adun a lis firmis al president Tesini
Tai
incuintris che o ai fat, mi soi simpri presentât cu la mê lenghe,
cussì ancje al incuintri cu la VI Comission de culture regjonâl a
Triest, consegnant a man la traduzion par talian, ma ae fin mi àn
dite che o vevi fevelât cussì clâr che a vevin capît dut cence vê
bisugne de traduzion. Ma in che volte, a part l'interessament di
Violino e di Franz che a jerin conseîrs te maiorance, ma i lôr
aleâts di drete no sintivin di chê bande, e chest mi è sucedût
ancje cu lis Zontis di çampe.
Cui
agns o ai continuât, cui diviers assessôr
regjonâi ae culture che o cjatavi, fin al ultin l'assessôr Torrenti
che mi veve proponût, une sede stacade dal Teatri Stabil dal Friûl
V. J., par une compagnie Stabil pe lenghe furlane, cun sede al Teatri
Zuan di Udin dulà che jo o vevi za fevelât sedi cul
President Vidali che cul Diretôr artistic Bevilacqua che a vevin
acetât la mê propueste di logâ il Teatri Stabil furlan tal lôr
Teatri.
La
propueste dal assessôr mi podeve lâ ben, al
pat che cheste gnove entitât e fos indipendente di Triest, sedi
come, direzion, organizazion, progjets e soredut i finanziaments.
Chest il progjet proponût daspò cirche 4 agns dal prin incuintri
cul assessôr, daspò cidin.
Par
vie traviersis o ai savût che ae fin, forsit, il Stabil di Triest,
al varès dât un contribût par un spetacul. Jo o ai dit , a colp di
no !, che la caritât no le aceti, la mê dignitât di furlan, o
pensi a non di ducj i furlans, no podevi acetà une cundizion di
sotanance.
Cumò
voi indenant su la mê strade ancjemò plui cjariât, e ancjemò plui
convint che chel che o domandi al è un nestri dirit.
Cumò, o
spieti la prossime zonte regjonâl.
Tai
ultins agns un jutori impuartant lu ai vût dal president de
Provincie di Udin Pieri Fontanin, che cun Lui, almancul, par doi
agns o ai vût la sodisfazion di presentâ, cu la compagnie de “Farie
Teatrâl furlane” cun atôrs professioniscj dal teatri, doi
spetacui te nestre lenghe al Teatri Zuan di Udin, cul plenon, cun
grant sucès di public.
Chest
gno Teatri Stabil, al varà di jessi il puartevôs sul plan regjonâl,
nazionâl e internazionâl de culture e de civiltât furlane, sedi
cul lavôr sul palc di sene, sedi cun altris ativitâts culturâls:
leturis, incuintris, dibatiments, conferencis simpri di caratar
culturâl, un rapuart teatri scuele, un Teatri pal mont dal lavôr,
ma fat cu la serietât dal professionisim.
Ven
a stâi un Teatri pe pupilance e la valorizazion de lenghe.
Cheste
gnove realtât, no sarà mai une aziende comerciâl dome par produsi
spetacui pal incàs, ma e à di vê une funzion sociâl e culturâl,
refudant un teatri di aparence, ma al varà di jessi un teatri di
pinsîr, e dome cussì al podarà jessi pardabon un teatri nassût
pe valorizazion de nestre lenghe, espuartant il nestri teatri no dome
in Italie ma ancje tal forest.
Cuant
che o disevi chestis robis, cualchidun mi riduçave,
ma crodêtmi, par une mê esperience personâl in Bielorussie a
Minsk, cualchi an in daûr, o vevi presentât un spetacul par talian
cu la mê regjie, realizât su domande de Universitât di Udin, il
public al jere une vore atent, sedi tes part seriis, sedi cuant che
al jere di ridi, e a ridevin, chest al voleve dî che a capivin; e
chest al varès podût sucedi ancje se il lavôr al fos presentât
par furlan, e jere la recitazion che a faseve capî il dut.
Cun
chest Teatri Stabil nol vûl dî sierâsi tal nestri mont, ma
vierzisi al Teatri nazionâl e internazionâl, al varà di jessi un
Teatri di rinovament, e cussì ancje pai nestris dramaturcs che si
sintaran, plui impegnâts tai lôr lavôrs, che a no saran scrits
dome pes nestris pûr bravis filodramatichis, ma se valits, a podaran
saltâ fûr ancje dai nestris confins, e o pensi, cuntune plui
grande sodisfazion par lôr.
Chei
che a jerin cuintri, ancje furlans, a disevin che in Friûl o vin za
il Teatri Stabil dal Friûl Vignesie Julie, che al bastave, e po, ma
cuâl teatri furlan? mi domandavin. O ai simpri ribatût ancje a mieç
de stampe locâl, che mi jere avonde dongje, confermant che nô no
sin cuintri dal Stabil di Triest, juste che al sedi ; come ancje il
Stabil Sloven, come Teatri di citât di frontiere, just.
Ma a
Triest no vevin avonde di Teatris Stabii, cussì a àn volût e
otignût un Teatri Stabil pal dialet triestin “la Contrada”, par
difindi la lôr identitât. Juste!!!
Ma
no saressial just che ancje il popul furlan al vedi un so teatri?
Cussì, ancje nô o varessin i contribûts nazionâi, par fâ lis
robis cun serietât professionâl, come ducj i Teatris Stabii
talians.
E
nô, invezit, parcè vino di jessi simpri sotans. Come popolazion mi
somee che sedi plui numerose di chê triestine, e soredut, une
robe che lôr no àn , o vin une lenghe minoritarie ricognossude dal
Stât. Ma
parcè a Triest a otegnin dut chel che al rivuarde i lôr interès, e
nô furlans o restìn tal complet cidinôr. Ma te Zonte Regjonâl, i
furlans sono in minorance come numar di elets? No mi pâr! (podìno
clamâju rapresentants dal popul furlan ?), no crôt.
Duncje,
cumò o spieti la prossime zonte regjonâl, no mi interesse il colôr
politic, tant o ai za viodût che sedi di drete che di çampe, no
àn mai sintût il probleme. Jo o speri che i gnûfs elets a vedin
plui a cûr i problemis pal popul che ju à elets, e come che o vevi
za dite, chest Teatri Stabil al nas ancje par une valorizazion e par
dâi plui dignitât ae nestre leghe.
Prime
di finî us disarai une curte poesie di Garcia Lorca, par fâus capî
la impuartance de lenghe par un popul, parcè o vês di capî, par
chei che no lu san, che nô o sin un popul parcè che o vin la nestre
lenghe e se la pierdìn no sarìn plui un popul.
LA
LENGHE Garcia Lorca
Graciis
de vuestre atenzion e pazience, e che i components di chescj grups
di lavôr a cjapin a cûr cheste me richieste, ma soredut i politics
che o larìn a elei. Un mandi di cûr a ducj voaltris.
Bepi
Agostinis
Udin,
1° di Dicembar dal 2017”
...........
Un gracie a Bepi Agostinis pe sô costance in cheste lungje bataie ancjemò no vinçude e par vênus mandât il test del so intervent che o publichin cun grant plasê.
La Redazion dal blog


text:
Il cidinôr di Bruxelles su la Brexit e l’imunitât di Junqueras al imberdee la situazion internazionâl
La unitât europeane e je dificile di fâ sù, ma e je ancje grivie di disfâ. Tal Ream Unît, cundut che lis elezions politichis di Dicembar a sedin stadis une sorte di referendum confermatîf in cont de Brexit, cuntune maiorance dai consens e soredut des sentis pai conservadôrs inte Cjamare dai Comuns, il percors parlamentâr viers de jessude definitive de Union Europeane al somee jessi mancul di rive jù di ce che si spietavisi. Cun di fat, il premier Boris Johnson al à scugnût gloti la oposizion che il so progjet al va dilunc a cjatâ inte Cjamare dai Lords, là che chê che e varès di jessi la leç che e autorize il guvier di Londre a sierâ la cuistion ator de metât di Zenâr e à vût trê vôts cuintri.
Al moment di lâ in stampe no savìn ancjemò cemût che e larà a finîle. Probabilmentri lis normis pe Brexit a vignaran fatis buinis par che la separazion tra Gran Bretagne e UE e vegni formalizade dentri dai 31 di Zenâr, cemût che Johnson al veve prometût dilunc vie de campagne eletorâl. Par sigûr al sarà ancjemò tant ce fâ inte definizion dai gnûfs rapuarts jenfri Londre e Bruxelles, dentri di chê che e ven clamade la “fase 2” de jessude de Union.
Ce che al è stât clâr daurman, dopo dal vôt dai 12 di Dicembar dal an passât, e che al cjate confermis simpri plui fuartis vie pes primis setemanis dal 2020, al è il fat che in Scozie, in Irlande dal Nord e in Gales la maiorance de int e je cuintri de Brexit. Tai câs irlandês – là che a jentrin ancje lis relazions cu la Republiche di Irlande e il procès di pacificazion interni inviât cul acuardi dal Vinars Sant dal 1998 – e scozês – che al è chel che tai ultins agns al à fat plui scjas – cheste situazion si veve palesade ad implen za ai timps dal referendum dal 2016. In Gales, impen, là che cuatri agns indaûr al veve vinçût il “leave”, cheste tindince e je cressude cul passâ dal timp. Al è par chel che ancje il Senedd (il Parlament galês), compagn des Assembleis de Scozie e de Irlande dal Nord, al à votât in maiorance cuintri des normis in cont de Brexit.
Boris Johnson in teorie al pues lâ istès dilunc cul so progjet, però nol pues fâ di mancul di tignî cont dal fat che pe prime volte i trê parlaments “periferics” a àn votât compagn, cuintri di Londre. Par intant, la premier scozese Nicola Sturgeon e va dilunc a bati cu la propueste di un gnûf referendum pe indipendence de Scozie, ma pal moment l’argoment nol ven calcolât in nissune maniere de bande dal guvier statâl. Ai 11 di Zenâr, a Glasgow passe cent mil di lôr a son tornâts in place cun chel stes intindiment, marcant il desideri di jessi indipendents par no gjavâsi vie de UE. Al è sù par jù ce che a pensin in Catalogne, cemût che al à sclarît il gjornalist e ativist politic catalan Xavier Milian a Udin intant de sô partecipazion a Suns Europe 2019: «chê de indipendence no je une sielte di isolament, ma di partecipazion: par fâ sù une Europe miôr».
Des istituzions de UE, però, a rivin segnâi contraditoris. In Zenâr tal Parlament European (PE) si è passâts in pôcs dîs dal ricognossiment tant che eurodeputâts dai leaders catalans Oriol Junqueras, Carles Puigdemont e Toni Comin, daûr de sentence dal Tribunâl di Justizie de Union Europeane (TJUE) dai 19 di Dicembar che e confermave i dirits e la imunitât dai trê elets, ae metude in discussion di chel stes ricognossiment, in particolâr par Junqueras. Intal scuintri jenfri justizie europeane e justizie spagnole – dopo che la Zonte Eletorâl Centrâl (ZEC) e il Tribunâl Suprem (TS) di Madrid a àn declarât la pierdite de imunitât parlamentâr di Junqueras tant che eurodeputât par vie de sentence di condane dai 14 di Otubar dal an passât – il PE al è lât daûr dai ats de seconde e i à gjavât il status di europarlamentâr. Compagn che inte viertidure de gnove eurolegjislature, al ven di domandâsi: i parlamentârs europeans sono i rapresentants dai citadins de Union Europeane o rapresentino dome i stâts là che a vegnin votâts? E ancjemò: la Europe vuelie jessi Europe pardabon o la UE dipendie dome dai stâts e dai lôr guviers? ❚


text:
19 gennaio 2011
Bocâl e Cresime a Remanzâs
Al è timp fint ai 12 di Fevrâr par partecipâ al concors "Tarlecs e comareçs jenfri Bocâl e Cresime" di Remanzâs che za di cualchi an si davuelç in ocasion de Mascarade di Carnavâl.
Lait a lei ben sul sît dal Comun di Remanzâs (ma ancje il blog di Contecurte nus fâs capî alc di plui...) e provait a partecipâ!
Lait a lei ben sul sît dal Comun di Remanzâs (ma ancje il blog di Contecurte nus fâs capî alc di plui...) e provait a partecipâ!
Nessun commento:
Iscriviti a: Commenti sul post (Atom)


text:
Esemplis di ufiertis automatichis
Dôs ufiertis automatichis une cuintri che altre
Cuant che dôs ufiertis automatichis si scuintrin, la scuadre che al a fat la seconde ufierte plui alte a scuen aumentâ l'ufierte dal impuart minim. Il sisteme al confronte li dôs ufiertis e subite al misure l'ufierte plui alte.
Esempli : La scuadre A la fâs une ufierte di 50 000 €, e fin chel moment l'ufierte plui alte al è 20 000 €. Dopo la scquadre B la fâs une ufierte masime di 40 000 €. La storie da lis ufiertis a la sarà cusì :
Scuadre A - 20 000 €
Scuadre B - 21 000 €
Scuadre A - 41 000 €
Come che tu puedis viodi, il sisteme al misure li dôs ufiertis e al pase subit al minim impuart dulà che la ufierte da la scuadre A al è superiôr da la ufierte masime da la scuadre B (40 000)
In câs che dôs scuadris ai fasin la stese ufierte massime
In câs che dôs scuadris ai fasin la stese ufierte massime, la regule base al è che il prim che al fâs l'ufierte al pues vê l'ufierte. Se doprin l'esempli di prime metint che ancje la scuadre B al vebi fat une ufierte massime di 50 000 € al sares cusì :
Scuadre A - 20 000 €
Scuadre B - 21 000 €
Scuadre A - 50 000 €
Il sisteme al misure li dôs ufiertis e al pase subit a la ufierte masime. E se l'ufierte masime al è la stese par dutis dôs lis scuadris, il prin che la a fate al varà l'ufierte.
In câs che une ufierte manuâl a segni la stese di une ufierte automatiche.
Se cualchidun al place une ufierte normâl dal stes impuart di une ufierte automatiche bielzà plaçade, la prime ufierte (ufierte automatiche) a pierderâ la aste. Chest parcè che lis ufiertis manuâls e àn la prioritât su chês automatichis. Al sarà cusì ta storie da lis ufiertis :
Scuadre A – 20 000 €
Scuadre B – 50 000 €
In câs che cualchidun al fasi une ufierte manuâl plui base di une ufierte automatiche ative, ma la ufierte automatiche no l'è avonde alte par superâ dal 2% l'ufierte
Di gnûf la regule base e je che la ufierte manuâl e à la precedence cuintri une ufierte automatiche. Doprant l'esempli di prime, ma metint che la Scuadre B al fasi une ufierte di 49 500 €. La Scuadre A no pues rilançâ parcè che il so massim al è 50 000€, e la aste a finìs cun la Scuadre B vincitrice. Al sarà cusì ta storie da lis ufiertis :
Scuadre A – 20 000 €
Torne indaûr >>
Scuadre A – 49 500 €


text:
Vincjedôs produzions tra luncs e curtmetraçs, cines di finzion e documentaris rivâts di tancj paîs (Catalogne, Paîs Basc, Galizie, Frisie, Sardegne, de Comunitât Nenets) e clarementri dal Friûl, a son i protagoniscj de seconde edizion de “Mostre dal Cine – Festival dal Cine European intes lenghis mancul pandudis”. L’event al è stât inmaneât dal CEC (Centri Espressions Cinematografichis) di Udin, e finanziât de ARLeF (Agjenzie Regjonâl pe Lenghe Furlane), de Provincie e dal Comun di Udin, e al à vût il patrocini de Universitât dal Friûl. Il festival, evoluzion de “Mostre dal Cine furlan”, si conferme tant che moment di confront e di cognossince, pai adets ai lavôrs ma ancje pal public, su la cinematografie intes lenghis minoritariis. L’event, che si davuelç tes salis dal cine Visionario di Udin cun tant di incuintris cun atôrs e regjiscj (presint ancje Andrea Venier cul libri Gnognowood), al è une ocasion par preseâ il nivel des produzions intes lenghis mancul pandudis e lis esperiencis fatis in Europe che a son leadis ae situazion de politiche linguistiche interne. «La rêt di contats cun regjiscj e critics che a lavorin in cheste realtât – al marche il diretôr dal festival, Fabian Rosso – nus permet di presentâ une selezion di cine di cualitât, che e fronte tantis tematichis, ma ancje di viodi i pas fats intal setôr dai cines in lenghe minoritarie. In cualchi nazion (Catalogne, Galles, Galizie) la situazion e je buine in gracie dal supuart dal servizi public che, invezit, in altris realtâts – tacant di cjase nestre – al mancje. Un vêr pecjât, dal moment che i prodots in lenghe furlane, cuant che a vegnin presentâts, a plasin un grum».
Ospit di ecezion dal Festival, la pelicule Pa negre (Pan neri) dal regjist Agustì Villaronga. Cheste produzion, dopo vê vinçût un grum di premis impuartants, e je stade nomenade ai Oscars americans tant che miôr cine forest. Pelicule un grum realiste, e conte – midiant dai voi di un frut (Andreu) e des vicendis de sô famee – la situazion sociâl di grande tension che la Catalogne rurâl e à cognossût dopo de Vuere Civîl. Presint ae proiezion dal cine (in lenghe origjinâl e, come ducj chei altris, sottitulât par furlan), l’atôr protagonist Roger Casamajor.
Ilaria Gonano
ATUALITÂT – Mostre dal Cine 2011............
Vincjedôs produzions tra luncs e curtmetraçs, cines di finzion e documentaris rivâts di tancj paîs (Catalogne, Paîs Basc, Galizie, Frisie, Sardegne, de Comunitât Nenets) e clarementri dal Friûl, a son i protagoniscj de seconde edizion de “Mostre dal Cine – Festival dal Cine European intes lenghis mancul pandudis”. L’event al è stât inmaneât dal CEC (Centri Espressions Cinematografichis) di Udin, e finanziât de ARLeF (Agjenzie Regjonâl pe Lenghe Furlane), de Provincie e dal Comun di Udin, e al à vût il patrocini de Universitât dal Friûl. Il festival, evoluzion de “Mostre dal Cine furlan”, si conferme tant che moment di confront e di cognossince, pai adets ai lavôrs ma ancje pal public, su la cinematografie intes lenghis minoritariis. L’event, che si davuelç tes salis dal cine Visionario di Udin cun tant di incuintris cun atôrs e regjiscj (presint ancje Andrea Venier cul libri Gnognowood), al è une ocasion par preseâ il nivel des produzions intes lenghis mancul pandudis e lis esperiencis fatis in Europe che a son leadis ae situazion de politiche linguistiche interne. «La rêt di contats cun regjiscj e critics che a lavorin in cheste realtât – al marche il diretôr dal festival, Fabian Rosso – nus permet di presentâ une selezion di cine di cualitât, che e fronte tantis tematichis, ma ancje di viodi i pas fats intal setôr dai cines in lenghe minoritarie. In cualchi nazion (Catalogne, Galles, Galizie) la situazion e je buine in gracie dal supuart dal servizi public che, invezit, in altris realtâts – tacant di cjase nestre – al mancje. Un vêr pecjât, dal moment che i prodots in lenghe furlane, cuant che a vegnin presentâts, a plasin un grum».


text:
“Il scûr al è cidin, il scûr al è frêt, il scûr al sclizze il timp ch’al passe, al è come un vuluz ch’al strenz lis robis e al scjafòe i pensîrs, inmarmulît, al secje lis ladrîs de vite il scûr, dulà ch’al jentre al creve i tiarmins, al bute jù i mûrs, nol à pês, nol è lunc, nol è larc, nol è alt, al è e vonde, eterni, crudêl ancje, parcè ch’al distude ogni ricuart, une man di scûr dapardut e no si capìs plui quant ch’al è scomenzât, s’al è scomenzât, s’al finirà une buine volte, al gjave ogni rapuart….”
Chest l’incipit de Salmandrie tal fûc, la opare di Carli Tolazzi che e à vinçût il premi S. Simon intal 1995. Se si volès seguitâ cu la citazion fin a cjatâ un pont, si varès di lâ in devant ancjemò scuasi vincj riis…E za chest nus dîs la ande inovative di chest libri, che al riclame, par esempli, i romançs inglês di une Virginie Wolf, cu la sô stream of consciousness (il flus de cosience) o il Sartre dai Chemins de la liberté. Une prose dute interiôr, anarchiche, sicu che al è anarchic il pinsîr dal om. Ma Tolazzi al sa ancje doprâ une prose plui tradizionâl, furnint al letôr descrizions detaiadis di une stanzie, di une strade, di acjadiment.
La conte si disvilupe in trê moments difarents de storie dal Friûl e e salte di un timp in chel altri, obleant il letôr a tignî daûr intal stes timp ai trê nivei. Ma il teme al è un sôl, in fin dai fats: la matetât cjanine dal om, che al rive a discjadenâ i siei instints plui bas par fâi cuintri al nemì. Che nol à nancje une intenzion di sedi nemì, al è dome difarent. Une puare femine violentade e devente une strie di scugnî deliberâsi di jê. Une frute çambarlane (o strumire?) che i à restât dome un gjatut a volêi un tic di ben e va eliminade par vie che e je çambarlane (o strumire?). Un frutat che al à la piel scurute al è il diviers e no si pues ricognossilu tant che un di nô.
Dute storie. E no dome dal timp passât, ma ancje storie di vuê (l’omicidi di Giacomo Valent al è dal 1985: dome che al sucedè al mês di Lui, no di Carnevâl). E storie che e fâs pensâ. E leint lis ultimis paginis no si pues no preseâ la cifare stilistiche di alt nivel di cheste leterature, ma no si pues nancje fâ fente di nuie, pensâ che a sedin robis che no nus rivuardin. Lis ultimis cuatri riis a son une biele sberle inte muse: “…jo no sai se la mê a jè scalogne o se culì, ta cheste Patrie salde oneste e lavoradore, la pôre dal diviars a jè passade di un secul a chel altri cence mai vuastâsi, tanche la salmandrie tal fûc”.
PS: Il libri si pues cjatâ ancje in Rêt, baste fracâ su chest link http://www.friul.net/e_libris/La%20salmandrie%20tal%20fuc.pdf
Laurin Zuan Nardin
CULTURE – LA FABRICHE DAI… LIBRIS. Carlo Tolazzi, La salamendrie tal fûc............
“Il scûr al è cidin, il scûr al è frêt, il scûr al sclizze il timp ch’al passe, al è come un vuluz ch’al strenz lis robis e al scjafòe i pensîrs, inmarmulît, al secje lis ladrîs de vite il scûr, dulà ch’al jentre al creve i tiarmins, al bute jù i mûrs, nol à pês, nol è lunc, nol è larc, nol è alt, al è e vonde, eterni, crudêl ancje, parcè ch’al distude ogni ricuart, une man di scûr dapardut e no si capìs plui quant ch’al è scomenzât, s’al è scomenzât, s’al finirà une buine volte, al gjave ogni rapuart….”


text:
Se si vûl che une leç no vegni metude in vore, la maniere miôr e je chê di lassâle cence bêçs. E al somee jessi propite chest il destin che i tocjarà ae leç statâl 482/99, chê su lis minorancis linguistichis storichis.
Se si pense che, cun cheste leç, si varès vût di garantî l’ûs di dodis lenghis minorizadis inte scuele, intes aministrazions publichis e intal servizi radiotelevisîf, bielzà dal principi si podeve dî che i bêçs a disposizion no jerin avonde. Tant plui se si calcole che, pe plui part des comunitâts in cuestion, si veve di imbastî dai servizis cuasi dal nuie. Cun di fat, tal 2001, il prin an che il stât talian al veve tacât a dâ fûr i bêçs pe 482, la cifre totâl a disposizion e jere di sù par jù 8 milions e 884 mil euros a front di une popolazion interessade di plui o mancul 3 milions di personis.
LA PRIME RIDUZION_ L’an dopo la cifre totâl e jere cressude in gracie de zonte dai fonts pal 2000 che no jerin inmò stâts dâts fûr, e po si veve sestade, tai agns seguitîfs, tra i 9 e i 9,5 milions di euros. Dal 2006 indenant, invezit, si à tacât a viodi une riduzion progressive dai fonts. I 8 milions e 300 mil di chel an, di fat, a jerin deventâts mancul di 6 milions tal 2007 e pôc plui di 4 milions e 600 mil tal 2008. Il tai dai fonts pe 482 al è une des pocjis robis che, a Rome, al somee vê cjatât in cunvigne centri diestre e centri çampe.
STRATEGJIE PLUI PENZE_ La finanziarie pal 2009 parturide dal guvier Berlusconi e à rapresentât un salt indenant ta cheste strategjie. I fonts totâi, di fat, si son sbassâts a pôc plui di 2 milions di euros. Une cifre che, daûr dal belanç di prevision, e sarà taiade inmò di plui chest an che al ven e che, al è ben tignîlu a ments, e va dividude framieç di dutis e dodis lis comunitâts minorizadis cjapadis dentri de 482. Tant par capîsi, pe lenghe furlane, chest an, a rivaran dal stât talian pôc plui di 300 mil euros: une cifre plui basse di chê che il guvier irlandês al à metût par svilupâ une base di dâts informatiche di tiermins legâi o burocratics de lenghe gaeliche.
COROT PES LENGHIS?_Nissune persone di bon sens e pues pensâ di garantî ai citadins i dirits linguistics previodûts de 482 cun cheste cagnere di bêçs. Colpe de crisi economiche? I belançs plurienâi dal stât a fevelin clâr: si trate di une strategjie studiade e inviade bielzà di timp. E, intant che a Rome al è cui che al taie, a nivel locâl al è cui che al fâs lis campagnis cuintri dal furlan (o dal sart, dal ocitan, e v.i.). Par dîle in struc, il 2009 al veve di jessi l’an de fieste pai dîs agns de 482 e, invezit, al riscje di deventâ l’an dal so funerâl.
Carli Pup
SPECIÂL – Cjampanis a muart pe 482?............
Se si vûl che une leç no vegni metude in vore, la maniere miôr e je chê di lassâle cence bêçs. E al somee jessi propite chest il destin che i tocjarà ae leç statâl 482/99, chê su lis minorancis linguistichis storichis.


text:
Mont Sante dal Lussari: via Crucis
Home Trois Troi Furlan Decime tape Mont Lussari Foto 2
Valbruna - Monte Lussari
Località attraversate
Dilunc de strade dai antîcs pelegrins a metât altece de mont bande il santuari a son stadis costruidis, a distance di pocjis desenis di metris la une di chê altre, siet stazions de vie Crucis, di pôc lis pituris a son stadis restauradis e protetis cuntun veri.
Steme comunâl
di Tarvis
Valbruna - Monte Lussari
Località attraversate
Steme comunâl
di Tarvis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
“Tropis personis puedial sostignî il planet? Lis stimis plui altis a fevelin di sessante milions di individuis, lis plui bassis di doi milions. Cierts esperts si posizionin tal mieç: disevot milions.”
Lierre Keith, Il mît vegjetarian (The vegetarian myth), 2015.
Tropis personis puedial sostignî il planet? Cheste e je la cuistion. E, se o vês let cun atenzion chi parsore, une rispueste le vin.
Par vê risorsis par ducj, te stesse cuantitât (animâi e plantis insiemi), i numars a varessin di stâ tor di un tot di milions di individuis. Tal an 2019, la popolazion mondiâl e je rivade a 7.713.468.205 di personis. Par dîle cuntun eufemisim, o sin a pene parsore dai numars citâts in precedence…
No dome, la cressite de popolazion no da segnâl di volê fermâsi: daûr dai esperts, o sarìn cuasi dîs miliarts tal 2050 e plui di undis pe fin dal secul. E no, amîs nazionaliscj: la colpe no je, in maniere semplicistiche, dai paîs puars o in vie di disvilup, tant che Cine o Indie. In Indie, par esempli, il consum pro capite di energjie par an al è tor dai 0,6MWh cuant che, invezit, in Americhe la medie e je di 11,4MWh par persone. Cjapìn une misure plui dongje cjase, la Gjermanie: 6MWh.
Ce nus disino chescj dâts? Che une persone tai continents siôrs e consume plui di dîs voltis in confront di une persone intun paîs puar. E chest al vâl ancje pai gnûfs nassûts: fâ un fi intun paîs siôr, al coste di plui in tiermins di utilizazion di energjie.
Cheste cuistion, dal gno pont di viste avonde alarmante, mi puarte a domandâmi (e o soi sigure che tancj altris le pensin come me) cuâl dirit che o ai jo, come uman, di fâ chest al planet. Mi capite di domandâmi avonde dispès se no je ore, in efiets, che la mê gjenerazion e tachi a rifleti suntune soluzion “sostignibile” e “responsabile”, che lis gjenerazions che a son vignudis prime di nô no àn vût bisugne di pensâi.
La soluzion li che o soi rivade jo e je chê di sielzi di no fâ fîs.
Al è dal sigûr un argoment delicât, che ancjemò nol ven tocjât masse, nancje di chei che si considerin lotadôrs pal ambient, ma nol covente a nuie platâ il probleme o ve pôre di frontâlu.
No vê fîs, massime par chel che al tocje i paîs plui avanzâts, e je une sielte ecosostignibile e ecoresponsabile.
Clâr, cheste sielte e sarà cjapade di ognidun in maniere diferente: cui che al sielzarà di fâ un fi in ogni câs (ancje se nol varà la pussibilitât di un bon futûr), cui che un fi nol sint la bisugne di vêlu, cui che al varà miôr la adozion e cui che al decidarà di no vê fîs cun angosse e sens di sacrifici, parcè che si autoimponarà un dovê morâl cun chê di fâ la sô part pal planet. ❚


text:
La cuantitât di int che si cjate intune situazion di privazion materiâl e je dal 6 par cent
Intun dai cines plui biei mai zirâts in Friûl, “Gli Ultimi” di pre David Maria Turoldo e Vito Pandolfi, si viôt ben che la nestre tiere e à simpri savût ce che al vûl dî jessi puars. Al jere il 1963: ma tai passe 50 agns che a son passâts il boom economic nus à fat crodi che la puaretât e sedi sparide. Isal pardabon cussì? Al è avonde clâr di no, soredut intai ultins agns, par efiet de crisi che dal 2008 no à ancjemò molât di muardi i sghirets de nestre economie. Il numars des aziendis e dai puescj di vore al è colât e cuissà cuant che al tornarà ai nivei di prin.
Stant che dut un sisteme economic al è lât sù pal stec, si fâs pocje fadie a capî che il redit di cetantis fameis al è vignût mancul e no son stadis plui lis cundizions par alimentâsi, curâsi e vivi come prin. E se cheste no volìn clamâle puaretât, al è dut câs un malstâ che al cjape dentri une part penze de societât. Lis statistichis, par no fâi un tuart ae sensibilitât di cheste int, le definissin “esclusion” e “a risi di puaretât”. Tancj di fat si vergognin e nancje a domandin jutori. E alore Eurostat e Istat a van a cjalâ la situazion economiche di cui che al cjape mancul dal 60 par cent de medie dal redit ecuivalent sul teritori. In Europe cussì a risultin in cheste fasse mancul fortunade di popolazion il 9,4 par cent dai citadins. Nol somearès cuissà ce: ma a son plui di 33 milions di personis a cjatâsi in cheste situazion, sù par jù la popolazion di un paîs come il Maroc.
E la Italie? In cheste classifiche e je plaçade al cuint puest, cul 20,3 par cent di puars, daûr di Grecie, Spagne, Lussemburc e Romanie. E no je cuistion dome di vielis o di disocupâts, che – al è clâr – a son une buine part di chest numar. Tal nestri Stât la crisi economiche soredut dal 2008 e à slargjât cence control lis formis di lavôr sotpaiât o precari o cun pocjis oris lavoradis, o cuntune alternance di periodis di ocupazion e disocupazion. E duncje la preocupazion e sta tal nivel simpri plui penç di lavoradôrs che a son a risi di puaretât. Working poor, ju clamin par inglês, parcè che il fenomen al è pardabon globâl, e di fat ancje chenti a son aumentâts une vore tai ultins agns. Al Nord il lôr nivel al è passât dal 4,5 par cent dal 2004 al 6,9 dal 2017: intal stes interval di timp la lôr presince tal centri Italie e je dopleade dal 5,9 al 11,2 par cent. Al Sud si è invezit passâts dal 19,2 al 22,8 par cent: cuasi 1 lavoradôr su 4 al è intune situazion di deprivazion materiâl dulà che nol rive a permetisi bens o servizis che ducj a considerin necessaris. Ma se o lin a considerâ la fasse di redit subite plui alte, chê che e va dal 60 al 80 par cent, la percentuâl di popolazion sul teritori talian che si cjate in dificoltât e devente dal 28,9 par cent.
Ancje par chest i guviers talians a àn dopradis diferentis strategjiis par cirî di judâ cheste int, prin cu la Mia (Misuris di inclusion ative) e po cul Redit di citadinance. Dome il timp al disarà se chestis iniziativis a saran coventadis o no a ridusi il divari jenfri chei che a àn e chei che no rivin adore a vivi in maniere dignitose. Dal sigûr eliminâ la puaretât al è un dai obietîfs plui seris che la politiche e varès di frontâ in chescj agns. E no dome par fâ la caritât, ma par judâ a dâ gnovis prospetivis a cui che in chescj agns lis à pierdudis.
Ma in Friûl cemût ise la situazion? Dal sigûr no sin tornâts ai timps di Turoldo, ma o sin ben inviâts… Il nivel di puaretât relative al è plui bas di chel talian: o sin al 9,3, plui o mancul sul nivel european, ma la fasse che e sta subit parsore (chê dal 60 al 80 par cent di redit median di lavôr) e puartarès la percentuâl al 17,2. La cuantitât di int che si cjate intune situazion di privazion materiâl e je dal 6 par cent (cuintri il 10 di dut il Stât talian). E la situazion si sclarìs ancjemò miôr se o cjalìn i dâts di acès ai servizis. Dome l’1,2 par cent al à une erogazion di aghe iregolâr e mancul dal 5 par cent al à dificoltât a paiâ la lûs: il 6,3 par cent nol rive a paiâ lis scovacis, il 4,2 nol rivarà a onorâ un mutui fat pe cjase. Cetancj di plui, si pues pensâ, ma lis statistichis no lu disin, a rivaran cif e çaf a paiâ l’afit. Il 22,3 par cent al lamente di vê fastidis cui traspuarts sedi pe mancjance di mieçs publics, sedi pal cost di chei privâts. Une famee su 5 no à la conession a internet, ma il digital divide si scurte une vore se o pensìn che dome il 7,5 par cent dai furlans nol à un telefonut.
Par ducj chescj aspiets, il Friûl-Vignesie Julie al à standard plui bogns de medie taliane. Ma se il confront al ven fat cu lis altris regjons dal Nordest, chenti o sin plui puars e o vin mancul puescj di vore. La bande largje pai citadins e pes impresis e je cetant mancul presinte e i servizis a son clopadiçs ancje par chel che al inten refudums e energjie. Par esempli i furlans che no rivin a paiâ il gas e par chest a tornin a brusâ i lens a son cetancj di plui dai venits.
Un discors particolâr si podarès fâlu sui fruts. Se in Italie cuasi 1 frut su 3 al è a risi di puaretât e di esclusion sociâl, in Friûl cheste percentuâl si sbasse al 14,9 par cent, ven a stâi 1 frut su 7. Lu dîs il Grup di lavôr su la Convenzion pai dirits de infanzie che al spieghe che in cheste regjon a son cetancj i minôrs forescj che a son di bessôi. Tal 2018 a jerin il 5 par cent dal totâl talian (629 su 12 mil 457): e ancje se il Stât ju cure, tancj a deventin in curt ireperibii slargjant il numar dai puars di chenti.
Il cuadri piturât des statistichis al è chel di une regjon dulà che 4 su 5 fin cumò si son tignûts fûr de zone di puaretât, ma 1 su 10 al è invezit cjapât dentri e nol rivarà a saltâ fûr de vuate cun facilitât.
Se i puescj di vore no tornaran a cressi, se no si risolvarà il probleme di fâ cressi la economie, la disponibilitât abitative e la accessibilitât dai servizis, il pericul di cjatâsi di gnûf a ce fâ cui “Ultins” al sarà simpri in vuaite. Lu disin ancje i Servizis sociâi dai Comuns e i Centris di scolte de Caritas. Tal 2016 i prins si ocupavin in regjon di plui di 31 mil adults (e un numar di minôrs compagn) cuntun aument dal 11,5 par cent rispiet al an prime e dal 37 par cent confrontât cul 2012. La Caritas invezit e jude a capî di ce int che o fevelìn: il 35 par cent al rivuarde cubiis cun plui fîs e il 30 par cent invezit al è dât di personis che a vivin di bessolis. Sedi lis fameis che i vielis a son in prime linie sul teren de privazion: e la Mia (che e à dât rispuestis a 15 mil e 800 fameis, cuasi 43 mil personis), e je stade la prime soluzion par frontâ cheste situazion. Di fat intai trê agns di aplicazion il 56 par cent dai beneficiaris al è di fameis cun plui fîs, il 34 par cent al è invezit di bessôl. Plui de metât dut câs e à un Isee di mancul di 3 mil euros.
I “Ultins” a son bielzà culì: ma il Redit di Citadinance, che al varès vût di vê un efiet imediât su chest teren, no ur plâs masse. Fin cumò in regjon a son stadis dome 10 mil lis domandis fatis buinis: ma dome 3 mil e 300 a àn vude la pussibilitât di fâ colocuis par un puest di vore, e la strade par meti in sine il sisteme e somee ancjemò lungje. ❚
Walter Tomada


text:
Gianni Marzini, cjâf redatôr de Rai Regjon, lant in pension al à vût dit al Piccolo che si risolvaressin i problemis pensant al Friûl-Vignesie Julie come une citât di un milion e 200mil abitants. La frase e je no dome il spieli di chel che al è stât il TG regjonâl in chescj agns, ma ancje di dute une mentalitât che e sta montant sù jenfri i sorestans, che no ur pâr vere di podê acentrâ dut e messedâ dome lôr i nestris destins.
«La carataristiche dal Friûl – al diseve pre Toni Beline, un inteletuâl, lui sì, inamorât dal so teritori – e je che al è fat di paîs» e covente pensâ a lis soluzions pal teritori braurôs des sôs carataristichis. Traspuarts, sanitât, economie, servizis, no àn di jessi organizâts cjapant il model di une citât di un o doi milion di abitants, che e à altris – justis, si intint – esigjencis e carateristichis. Chel di vê un teritori cun aglomerâts urbans piçui al è un patrimoni di socialitât, disvilup “dolç”, atenzion ae persone, cure dal teritori che la citât no à e che al è un ben siôr che nol merte pierdût par vie di un provincialisim che al viôt la citât tant che la Biele Stele. Clâr che al è simpri il ledrôs de medaie: distancis e basse densitât di int a fasin in mût che al sedi plui faturôs fâ rivâ i servizis. Ma al è il compit de politiche limitâ i svantaçs e sfrutâ i vantaçs de realtât che e guvierne. La rispueste e à di jessi un model di gjestion difondût, no di un acentrament continui – cu la scuse de crisi – e tra l’altri strabic: logât intune citadine insom a un spiçot ai margjins de regjon. E chestis soluzions no vignaran mai di Turin, Milan, Rome o di un Stât storichementri centralist tant che la Italie, ma a àn di jessi madressudis e elaboradis chenti, pe realtât di chenti (magari partint de nestre universitât, che e à di jessi di plui “dal Friûl”). Chest al vûl dî autonomie!
Soluzions che dopo magari a podaran jessi di esempli: vino di contâ ancjemò une volte chê dal Taramot?
Partint figurantsi la regjon tant che une citât al è il classic «sium de reson»: come un cjaval che invezit di cori libar pai cjamps al les a saltâ di un cret parcè che une dì si è insumiât di jessi un… cocâl.
✒ Gnef
PINSÎRS. Il sium de reson: la citât F-VJ............
Gianni Marzini, cjâf redatôr de Rai Regjon, lant in pension al à vût dit al Piccolo che si risolvaressin i problemis pensant al Friûl-Vignesie Julie come une citât di un milion e 200mil abitants. La frase e je no dome il spieli di chel che al è stât il TG regjonâl in chescj agns, ma ancje di dute une mentalitât che e sta montant sù jenfri i sorestans, che no ur pâr vere di podê acentrâ dut e messedâ dome lôr i nestris destins.


text:
Nevi
Gneu Nevi (par latin Gnaeus Naevius; Campanie, atôr dal 275 p.d.C. - Utiche, daspò il 201 p.d.C.) fo un poete roman antîc.
Biografie[cambie | modifiche il codiç]
Nassût in Campanie atôr dal 275 p.d.C. (lu savìn parcè che Ciceron scrivè che lui al butà jù il poem La vuere puniche dilunc pe seconde vuere puniche, biel che al jere za vecjo e pai Romans la veglece e scomençave a sessante agns), al scombatè te prime vuere puniche. Tal 235 al scomençà a dâ fûr oparis di teatri. Al jere un plebeu e no i lavin jù i siôrs; chest, par no puartâ pelis in bocje, i causionà berdeis seriôs: stant che al veve menât atôr la famee dai Metei, che un di lôr al jere vignût consul tal 206, e Sipion l'African (dai Metei scrivè che a jerin deventâts consui pe malepasche de Rome, profitant dal dopli sens di fatus, che al vul dî ancje destin, e dal African maiôr al ricuardà intune comedie chê volte che, ancjemò fantat, al jere stât cjatât crot dal pari a case di une siorute e puartât vie): prin al fo impresonât (al jere segûr in galere atôr tal 205, parcè che in chei agns Plaut lu tire fûr intune comedie, e tal 204, cuant che al scrivè in preson lis ultimis comediis) e po ancje sbandît a Utiche, là che al murì. Chest nus fâs capî che nol murì prin dal 201, cuant che la citât fo cjapade dai Romans, che a vevin l'ûs di esiliâ i citadins dentri dal lôr teritori.
Il spirt[cambie | modifiche il codiç]
Nevi al veve un spirt di plebeu e par chest al jere unevore tacât ai valôrs e ae tradizion di Rome.
Oparis[cambie | modifiche il codiç]
Ve une liste des oparis che o savìn che al à scrit:
- Comediis: ind' scriveve di verementri slavradis, come che al jere tipic dal teatri popolâr italic, componint intune maniere plui simile a chê vecje di Aristofan che no a chê fine e polsade de comedie gnove di Menandri. Lu si capis ben dai titul, che a son di ossens, come Testicularia (La comedie dai testicui) o Triphallus (Lis trê bighis); cualchidun podarès riferîssi a tramis ambientadis tal mont roman: par solit i autôrs cjapavin la istorie di oparis greghis e Nevi al sarès in chest câs il prin scritôr di comediis togadis, vadì inventadis dal principi e ambientadis a Rome Al doprave ancje la tecniche, forsit par prin, de contaminazion, vadì no tirâ fûr la trame di une comedie dute di un originâl grêc ma di messedâ plui originâi par meti su une robe gnove; lu savìn de Andria di Terenzi, là che l'autôr si difindeve de acuse di doprâ propite chê tecniche ricuardant chei che lu vevin fat prin di lui.
- Tragediis: stant a chel che o savìn nô, ind' scrivè sîs ambientadis tal mont grêc e doi in chel roman, il Romulus (Romul) e il Clastidium (Clastidi); cheste meteve in sene la vitorie dal consul plebeu Marc Claudi Marcel e forsit e fo dade fûr pal funerâl di chest par ricreâ la innomine de int basse dopo che l'esercit jere stât sdramassât a Canne biel che lu comandavin doi consui plebeus.
- Bellum Poenicum, o Bellum Punicum (La vuere puniche): scrit dilunc de seconde vuere puniche par confuartâ i Romans ricuardant la vitorie te prime e incensâ lis virtûts di chê int, al fevele no dome de vuere ma ancje de liende de Enee e de regjine di Cartagin, che no o savìn ben se e jere Didon o sô sûr Ane, e de sô maledizion, che al jere la reson che al dave de nimistât dai doi popui; tal contâ chest al doprà dôs tecnichis elenistichis: la digression e il meti intune istesse opare une sezion che al contàs un viaç e une che al cjantàs di bataiis. No a son lis unichis tecnichis elenistichis che a si cjatin te Vuere puniche: a son ancje alusions, a Omêr e a Esiodi, e l'ûs di peraulis ladis in vieri. Virgili cjapà l'implant e la istorie dal poem pe sô Eneide. Al è scrit tal vieri viers dai latins, il saturni. Al è il prim poem scrit originâl in latin, cence jessi voltât dal grêc.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Nevio, treccani.it


text:
Nêf, ce passion. D’Invier e viest di blanc lis monts dal Friûl-Vignesie Julie, regalant ai amants dai sports invernâi une schirie di oportunitâts par cognossi e divertîsi tai cinc pôi de regjon. Dal cinc di Dicembar, lis stazions di Tarvis, Plan dal Cjaval, Nevee, For Disore e Ravasclêt a deventaran lis capitâls dal divertiment tal viert. Cun tantis gnovis pal turist che al podarà svagâsi in plene sigurece, stant che chês de Regjon a son tra lis pistis plui siguris dal Paîs.
PRESITS COMPAGNS_ Tant par scomençâ, i presits: pal tierç an consecutîf chei pal abonament dal ski-pass stagjonâl no son cambiâts. Une scomesse de Regjon par vinci la muardude de crisi, cjalant viers une sclaride che e puarti une vintade di otimisim te int, consolidant ancje la presince di turiscj in regjon, a front de concorince di Austrie e Slovenie pardabon simpri plui agressive.
A Tarvis, Çoncolan e Plan di Cjaval, il ski-pass par une zornade al costarà 29 euros, a For Disore 26 euros. Nome a Nevee il presit al è stât riviodût di 2 euros in plui – di 26 a 28 – a front de novitât de stagjon: la gnove piste e la gnove funivie svelte che, a scomençâ dal 23 di Dicembar, a colegaran la stazion di Nevee cun chê slovene di Boveç. Plui di 30 chilometris di pistis, jenfri la Italie e la Slovenie, dulà che si podarà cori cuntun unic ski-pass. Une ocasion par tirâ fûr dal armâr il progjet «Cence confins».
GNOVIS AREIS_ Ma i apassionât dal ‘Circul blanc’ a cjataran ancje une gnove aree par fâ snowboard e freestyle a Plan dal Cjaval, une rivisitazion funzionâl de Aree Cimacuta a Fors Disore, une gnove piste di scoriment a Ravasclêt – Mont di Çoncolan e un adeguament dal percors de piste B a Tarvis.
La stagjon invernâl 2009-2010 e sarà ancje spetacul. A son tancj i events sportîfs che si tignaran su pes monts furlanis e dal pordenonês. Tant par fâ cualchi non, lis finâls de Cope europeane di schi alpin, masculin e feminin, che a saran dai 8 ai 13 di Març, jenfri Tarvis e Kranjiska Gora.
Di chest an al sarà ancje plui facil e comut rivâ su pes pistis, in gracie di un gnûf servizi di bus navete che al colegarà albiercs e pistis dal Tarvisian.
E par movisi cun plui libertât, ancje di spese, la Regjon, adun cun la Bancje Popolâr di Cividât, e à studiade une cjarte di credit speciâl pal schiadôr.
PISTIS SIMPRI PLUI SIGURIS_ Un cjapitul a part e merte la cuistion sigurece, un svant pe Regjon Friûl-Vignesie Julie che e à simpri cjalât cuntun voli di atenzion e investît su chest teme. Ducj i agns incidents a maglin, ator pes monts talianis, la armonie di une zornade passade a fâ sport e a divertîsi sore la nêf. Numars ae man, la percentuâl di incidents in regjon e je dal 0,17% des presincis su lis pistis.
Sot dal coordenament di Promotur e cun la partecipazion di diviers operadôrs de sigurece, chest an a saran trentevot lis unitâts a timp plen ator pai cinc pôi.
IL FUTÛR_ E i progjets pal doman? Al fevele cun prudence l’assessôr regjonâl al Turisim, Luca Ciriani, in ocasion de presentazion de stagjon invernâl. Seont lis previsions – al à dite –, il 2010 al sarà l’an de riprese e la Regjon e spere intune conferme des aspetativis. «Pe regjon, il turisim al è une risorse strategjiche: chê passade e je stade une stagjon une vore positive e o cjalìn il doman cun otimisim». Cjalant cuntun voli il cîl che si spere siôr di nêf.
Pal moment al è sigûr che la Regjon no metarà fûr altris palanchis par gnovis pistis e implants, o par tirâ sù un sest pôl turistic a Sauris, come che a voressin plui vôs jessudis fûr. «O vin bisugne di concentrâ lis risorsis – al à spiegât Ciriani – par pontâ a miorâ la cualitât e la cuantitât de ufierte alberghiere e dai servizis pal turist prime e dopo la schiade». Di fat, un dai limits plui grancj de ufierte regjonâl e je le ricezion turistiche, che e sufrìs il confront cui cusins austriacs e slovens.
Dut câs, si spiete par Dicembar une altre notizie de regjon su Pramuel, cuant che la comission nomenade dal assessôr regjonâl aes Infrastruturis, Riccardo Riccardi, al pandarà la decision su la ufierte dal Grup Doppelmayr, aziende leader te costruzion dai implants di risalide.
Sonia Sicco
SPECIÂL – La stagjon blancje............
Nêf, ce passion. D’Invier e viest di blanc lis monts dal Friûl-Vignesie Julie, regalant ai amants dai sports invernâi une schirie di oportunitâts par cognossi e divertîsi tai cinc pôi de regjon. Dal cinc di Dicembar, lis stazions di Tarvis, Plan dal Cjaval, Nevee, For Disore e Ravasclêt a deventaran lis capitâls dal divertiment tal viert. Cun tantis gnovis pal turist che al podarà svagâsi in plene sigurece, stant che chês de Regjon a son tra lis pistis plui siguris dal Paîs.


text:
Il Friûl todesc
In doi secui di dominazion langobarde la coloridure etniche e culturâl de Furlanie e veve bielzà cjapade une tinte gjermaniche che, sot i Francs e sot i Berengaris, no si pues dî che e fos lade smamide. Dopo lis devastazions dai Ongjars, la vite de nestre regjon e tornà un pôc a la volte a risurî, ma di chês stessis lidrîs, cun chel caratar istès e par man di personis di chê stesse çocje. Al sarès dibant sfuarçâ la storie par tignî leât il Friûl cul mont talian dal X al XIII secul: diferent l’ordenament feudâl sot dai patriarcjis, diferent il svilup dai Comuns e dal Parlament, diferentis lis relazions comerciâls e ancje chel fregul di culture che e podè sverdeâ in timps cussì crûts e tormentâts.
A partî da la ultime passade dai Ongjars (951), fintremai cuant che al rivà chenti Grivôr di Montlungje (1252), a guviernarin il Friûl disesiet o disevot patriarcjis che – gjavant Gjerart di Premariâs (1121-1129) e, salacor, Zuan che no si sa dontri che al jere (984-1019) – a forin ducj todescs, di solit parincj di rês e imperadôrs o lôr cancelîrs o capelans o confidents, o che jessivin di potentis fameis feudâls de Gjermanie. Si capìs che, vignint chenti, si menavin daûr int di lôr fiducie, massime in chei timps che i tradiments di ogni fate a jerin cussì usuâi; e chês jurisdizions feudâls, che a dipendevin di lôr, lis metevin tes mans di personis siguris de lôr parintât o di lôr cognossince; e, jessint leâts cussì a strent cui imperadôrs, a restavin dal lôr partît ancje cuant che e nasseve cualchi cuistion cui papis. La cort aquileiese e jere duncje formade, in buine misure, di elements todescs; la nobiltât ministeriâl, i uficiâi, i nodârs a vignivin dai paîs di là des monts e tancj di lôr si stabilivin culì par simpri. In trê secui cheste filtrazion e veve, par fuarce, di lassâ il so stamp avonde in dentri te vite de regjon. Se la Gjermanie e ves vude, in chê volte, une sô culture ben individuade, il Friûl al varès scugnût glotile. Ma la culture latine, massime tra i umigns di glesie, e jere culture universâl e cussì i trê secui dal patriarcjât todesc no puartarin une vere gjermanizzazion dal Friûl. Par altri la lenghe todescje (antîc – alt – todesc) e fo, dongje dal latin, la lenghe di dutis lis personis di cualchi istruzion, la lenghe des relazions cui sorestants, e la lenghe di cualchi document e di cualchi scriture.
Un cjaluni di Cividât, Bernardin di Circlarie, al è l’autôr di un dai plui antîcs e grues libris in viers todesc il “Wälischer Gast” (p.f. il forest talian); il plui brâf e innomenât dai “Minnesänger” (cjantôrs di amôr), che al fo Walter von der Vogelweide, al passà cualchi timp in Friûl; un altri di chescj poetis (un fregul tocjât di çurviel), Ulrì di Lichtenstein, al conte intun libri (tal Frauendienst = servizis des sioris) dutis lis bravadis fatis ator pal Friûl tanzonant cui miôr cavalîrs di chenti. Une vore di peraulis di stamp todesc a jentrarin in chê volte te lenghe furlane e in part si lis dopre ancjemò (vuaite, paisse, vignarûl, licôf, grap, cramar, bearç, gatar, glove, seneôs, e v.i.) altris a son ladis dismenteadis, come: sgravâr (mascare), sloiar (vêl), seiter (tasse) e vie indenant. I nons dai paîs, tes cjartis di chei timps, a son a voltis voltâts in todesc (Gutenbrunn = Fontanebuine) o alterâts in maniere di semeâ peraulis todescjis (Weiden = Udin; Klausen = Scluse; Klemaun = Glemone; Rewin = Ruigne; Portenau = Pordenon e cet.); o che a son mudâts di plante fûr: Schönfeld = Tumieç; Peitscheldorf = Vençon; Osteric = Cividât; o che a son nassûts in chel timp cuntun non todesc: Spilimberc, Solimberc, Richinvelde, Tamau e cet. Su lis primis faldis des monts a forin costruîts cjistiei e fortificazions, che a puartavin il non di cjistielans todescs: Aissenstein, Grossemberg, Rabenstein, Pramperg, Perchtenstein, Frusberg, Sofimberg, Haumburg, e tancj altris che, se si fasès une mape topografiche cu la toponomastiche dal 1200, si podarès crodi di vê sot i voi une provincie da la Austrie o de Gjermanie. Ancje la int e puartave dispès nons e sorenons todescs.
Patriarcjis e Comuns
Cui che al fevele o che al scrîf sul cont dal Friûl ta la Etât di Mieç, al scuen dî mâl dal guvier dai patriarcjis, par podê dopo justificâ la dominazion di Vignesie, che lu strucjà. E vignarà la volte che o spiegarìn ce beneficis che Vignesie e puartà te nestre tiere: intant, in mancjance di miei, Vignesie e je la Italie e alore si capìs dut: e va tignude sù ancje a fuarce di sflocjis!
In realtât il Stât patriarcjâl, tant che ogni unitât feudâl, al fo saborât di barufis e di vuerucis, che tra i siôrs parons o sotparons no mancjarin mai: la puare int dai paîs e mudave paron ogni altre dì e ogni gambiament al puartave cualchi distruzione e cualchi vitime e nissun vantaç pes popolazions. Ma cheste, magari cussì no, e fo la condizion di dute la Europe in chei timps e si pues ancje dî che la plui part di chês altris regjons e fo salacor plui tormentade de nestre. Ce vite jerie chê dai Comuns de Lombardie che si sbregavin un cul altri? Ce vite jerie chê dal Venit cun Ezelin o cui siôrs di Cjamin o cun chei de Scjale di Verone? E la Toscane al timp di Dante e prin e dopo, ce pâs e ce prosperitât aie podût gjoldi? Al baste dî che centenârs e centenârs di Toscans a scjamparin in Friûl, juste sot dai patriarcjis, parcè che chenti, dal mâl e dal malan, si podeve almancul tirâ flât. E no stin a discori di Rome o de Sicilie o di chei altris paîs, tant di ca che di là des monts. Tiradis lis sumis il Stât Furlan, par cuatri secui, al patì mancul batiduris de plui part di chei altris e la disconcuardie e regnà plui che altri tra i parons e no tra lis popolazions.
Lis memoriis, che nus son restadis di chei timps, a fevelin di lotis e di svindics; ma si sa che, par dut il mont, cronichis e documents a tratin dome di chestis robis, parcè che la vite ordenarie de int, il so lavôr, lis sôs gjondis e i siei dolôrs, par solit, no interessin ae storie: la storie e je storie dai potents, dai parons e des lôr carognadis.
Il fat al è chest, che in chel timp il Friûl sdrumât e spopolât dai Ongjars al tornà a metisi in pîts e un grumon di paîs a nasserin juste in chê volte. Une altre robute e mertarès precisade, in chest pont. A scuele nus àn insegnade patriotichementri la storie dai Comuns talians e de Leghe Lombarde e de distruzion di Milan par man di Fidrì Barberosse e de bataie di Legnan; ma nissun dal sigûr, no nus à contât che i nestris vons furlans a forin simpri de bande dal imperadôr cuintri i Comuns talians e che ator des muris di Milan assediât tal 1161 a jerin cun Barberosse ancje i soldâts dal nestri patriarcje Piligrin; e che se Vodalrì al clopà un pôc di là, Gofrêt, Volcher e Pertolt di Andechs a forin simpri cui imperadôrs de cjase di Svevie. E nol è di dî che la politiche imperialiste dai patriarcjis e fos contrarie al pinsîr dal popul furlan: parcè che, Sabide Sante dal 1168, cuant che il patriarcje Vodalrì, te basiliche di Aquilee, al fasè cjantâ la orazion pal pape Lissandri III che al jere il grant nimì dal Barberosse, dute la int che e jere vignude a funzion, e tacà a protestâ, a sberghelâ e po e scjampà fûr de glesie, lassant implante il patriarcje.
Cumò nol è il câs di tratâ di cui che al veve reson o tuart in chestis barufis tra papis e imperadôrs e tra princips ghibelins e Comuns papalins: ma mestris e professôrs e scritôrs e predicjadôrs a varessin di savê che lis vitoriis – o miezis vitoriis – dai Comuns talians cuintri Fidrì I e Fidrì II, no son une nestre glorie; e nol è onest falsâ la veretât par meti i furlans intun fassut cu lis leghis Comunâls (che, dal rest, no scombatevin par spirt nazionâl, ma nome pai lôr interès positîfs).
7. La albe de nestre Patriepre Josef Marchet e pre Checo Placerean
Il Friûl todesc


text:
La dominazion di Vignesie
Par vie de lontanance dal patriarcje e par vie de stesse nature dal ordenament feudâl de nestre Regjon, la ocupazion dal Friûl par opare di Vignesie e vignì stabilide midiant di tratativis particolârs cun ognidun dai cjistielans e ognidune des Comunitâts, cence nissune cunvigne e nissun ricognossiment de bande dal princip patriarcje. Ma rivant chenti, la republiche di Vignesie e meteve lis mans suntune Regjon dal dut diferente, par ordenaments politics e aministratîfs, par cundizions, tradizions e mentalitât, par composizion etniche e par lenghe: il Friûl nol veve nissune semeance cu lis istituzions di caratar comunâl e oligarchic de Republiche, ni cul so mût di vivi, ni cu la sô culture. La costituzion dal patriarcjât e jere sù par jù chê dai principâts gleseastics de Gjermanie; il grât di dipendence des vilis, des comunitâts, des gastaldiis, dai cjistielans ministeriâi e di chei libars, denant dal patriarcje, al jere pardut diferent e stabilît par mieç di investiduris o di statûts o di costumancis speciâls par ogni câs.
No ‘ndi voleve tropis a capî ce savoltament che al sarès nassût in dute la vite dal Friûl, se Vignesie e ves volût conformâ l’ordenament de Regjon cul so ordenament o cun chel di chei altris siei dominis di tiere ferme. Cussì la Serenissime no si riscjà a butâ dut par aiar, salacor par pôre che un tâl at di fuarce i fasès deventâ plui intrigade la conservazion de sô concuiste: une grande solevazion dai Furlans, judâts dal imperadôr e jere simpri pussibil. E pensà duncje di rivâ a la unificazion aministrative un pôc a la volte, par grâts. E par intant e lassà in pîts l’ordenament feudâl dal Friûl. Ma par fâ chest tant – cun dute chê sostanziâl diference dal so guvier e fo obleade a costituî la Regjon in entitât autonome, stabilint chei che a vevin di jessi i siei rapuarts cui cjistielans e lis Comunitâts che a mantignivin lis lôr jurisdizions, e no cu la popolazion che no veve nissune figure juridiche. In cheste maniere la nobiltât e conservave la sô preminence tal Parlament e chest al deventave un istitût esecutîf dal gnûf guvier: istitût pôc sigûr e pôc disponût a ubidî, parcè che al jere formât cun elements di çocje todescje, di tradizions imperiâls, di mentalitât contrarie al spirt dal gnûf guvier e simpri tacade a la idee da la indipendence che il Friûl al veve pierdude. Vignesie no si infidave di chest so “organo” e, no olsant sdrumâlu, e cirì prin di imberdeâlu intun grum di gjambadoriis burocratichis, complicant a pueste la procedure des investiduris, gjavant des sôs mans lis plui impuartantis funzions judiziariis, lassant cjarte blancje aes prepotencis dai Lutignints, favorint la formazion di une altre nobiltât che e vignive fûr di Vignesie. E plui tart, co la miserie de int di campagne e fasè nassi il pinsîr e la pussibilitât di creâ une altre istituzion che e ves intindiments e interès contraris a chei de nobiltât, il guvier di Vignesie no se lassà scjampâ e al metè in pîts chê cjosse curiose che e fo la “Contadinance”. Cussì il Parlament nol rapresentà plui il popul furlan, ma dome une minorance priviliegjade e cjalade di neri. Ma di cheste Contadinance o vin tal cjâf di fevelâ une altre volte.
Intant Vignesie, vie pe sierade dal 1420, e proclamà discjadude la sovranitât temporâl dal patriarcje e si risiervà dutis lis funzions relativis.
A rapresentâ la gnove parone al fo mandât a Udin un “Lutignint Gjenerâl pe Patrie dal Friûl” cun autoritât sù par jù compagne di chê dai Proveditôrs di tiere ferme, ma cence mai determinâ publichementri fin dulà che e podeve rivâ cheste autoritât: cussì il Lutignint al restave in pratiche libar di fâ ce che al voleve. Ancje la aministrazion de justizie e vignive cjolte al Parlament e metude tes mans dal Lutignint o dai Tribunâi di Vignesie. Al ven a jessi che il Friûl, intal prin, al podè lusingâsi di vê dome mudât paron: ma cul timp a lâ, al si visà ancje di vê gambiade vite e cjapade une altre strade: chê di cjapâ botis e bussâ la man di chel che lis mole.
Vignesie e i Patriarcjis
La ocupazion dal Friûl par man di Vignesie e scugnive fâ nassi fuartis reazions: il stât patriarcjâl al jere, almancul juridichementri, une part dal imperi e un principât feudâl in man de glesie: e Vignesie, republiche indipendent, lu veve usurpât. Ma l’imperadôr Sigjismont al veve il so ce fâ par vie di berdeis ancjemò plui grues e la sô oposizion cuintri Vignesie no fo ni pronte ni ghiarde, e no puartà nissun risultât positîf. La curie romane invezit subit dopo sistemade la cuestion dal sisme di ocident, si fasè sintî: za tal Setembar dal 1420 il pape Martin V al mandà une imbassade a Vignesie, domandant che il Friûl al vignìs tornât al patriarcje; nol rigjavà nuie.
Chel an dopo al scrivè une letare tornant a bati chel cantin: Vignesie e rispuindè che e veve lis sôs resons par no contentâlu, che al plui e varès lassât al patriarcje il guvier temporâl di S. Vît e di S. Denêl e i varès passât, come indenitât, trê mil ducâts ad an.
Intant il patriarcje Luduì di Teck si mostrave contrari a cualunche intese e al cirive di fâsi judâ dal imperadôr a tornâ paron dal Friûl: si capìs che intant al seguitave a governâ chê part dal patriarcjât di là des monts, fintremai su la Drau, che no jere stade cjapade. Dôs voltis (1422 – 1431) al comparì in Friûl cun cualchi miâr di mercenaris ongjarês, cjapant Manzan, Rosacis, Scluse e rivant fin sot Udin. Ma i mercenaris di Tadiu di Este e dal cont di Carmagnole lu pararin indaûr. A forin fatis un grum di crudeltâts di une bande e di chê altre; e i Furlans che a vevin judât il patriarcje a forin ben cjastiâts.
Alore Luduì al presentà la cuestion al Concili di Basilee, che al mandà la scomuniche al guvier di Vignesie (1435). Il pape Eugjeni IV che nol viodeve di bon voli il Concili, al spesseà a smolâ une assoluzion. Pôc timp dopo al murì, a Basilee, il patriarcje Luduì, e il Concili al nomenà patriarcje Sandri di Marzovie, che al jere vescul di Trent. Il pape, par cont so, al nomenà invezit Luduì Trevisan che al jere di Vignesie: e cussì si capìs cemût che e veve di lâ a finî. Il Trevisan al spesseà a rinunziâ a ogni dirit temporâl sul Friûl sore une buine indenitât in ducâts e il mês di Jugn dal 1445 il marcjât al jere fat.
Ma Vignesie no jere, ancjemò no, contente: e veve tal so teritori doi patriarcjis – chel di Aquilee e chel di Grau – e il so vescul al jere sufragani di Grau! Cussì e navigà tant, cun Rome, che dal 1451 e rivà adore di puartâsi in cjase il patriarcjât di Grau che al deventà patriarcjât di Vignesie, lassant te basiliche di Elie un plevanut cualunche. E cutuardis agns plui tart e domandà la sopression dal patriarcjât di Aquilee e la istituzion di doi vescovâts, un a Udin e un a Cividât.
No vint podût otignî chel tant, Vignesie si contentà di fâ in maniere che il patriarcje al fos simpri un dai siei citadins. E culì al scomence un rosari di manovris di ogni fate, par no lassâsi scjampâ di man chel cadreghin. A forin un cuindis i patriarcjis vignûts dopo dal Trevisan, ducj jessûts des grandis fameis di Vignesie, ducj devotissims de Serenissime e pronts a fâ i siei interès. Nissun o dibot nissun al restà te sô residence, ma a lassarin il Friûl tes mans dai lôr vicjaris. Si passavin il patriarcjât di barbe in nevôt, nomenant cualchi nevôt coadiutôr cun dirit di sucession, par no lassâ jessi di famee la cariche, come se e fos stade in lôr possediment privât: cussì i Grimans, i Barbars, i Gradonics, i Dolfins. Si pues dî che nissune des nominis dai patriarcjis di Aquilee, fatis dopo il Concili di Trent, no fo fate secont lis prescrizions dal Concili: si pues sostignî, cul Dirit Canonic in man, che a forin dibot dutis ilegâls e invalidis, ancje se Rome e lassà cori par doi secui une cjosse cussì scandalose.
Si capìs che i imperadôrs a protestarin e si sfuarçarin di rompi cheste cjadene vergognose di usurpazions fatis tal interès de republiche e in barbe aes leçs dal Concili. La plui part dal teritori patriarcjâl e jere ancjemò sot da la Austrie, massime dopo dal tratat di Noyon (1516), comprendude la sede titolâr di Aquilee; invezit la plui part dai vescui sogjets a la autoritât metropolitiche dal patriarcje e jere di ca des monts. I imperadôrs a domandavin che, almancul une volte ogni tant, il patriarcje al fos un dai lôr paîs e no simpri un venezian. E viodint che midiant de diplomazie no rigjavavin mai nuie, a cirivin di sfuarçâ la man a Rome cul impedî ai patriarcjis di visitâ chê part de diocesi che e jere di là e ancje cul improibî ai predis todescs di ricognossi i patriarcjis e di ubidîur.
Nancje chest nol valè nuie: e l’unic risultât al fo chel di viodi une buine part dai fedêi cence pastôr, bandonâts al disordin morâl e ancje ae propagande protestante. Rome, pitost di fâ un displasê a Vignesie e lassà lâ, par secui a lunc, un grum di animis al lôr destin. E dopo e finì cul contentâ tant Vignesie che Viene a spesis dal Friûl: al ven a jessi cul abolî il patriarcjât di Aquilee, dividint il teritori in dôs diocesis, metint un arcivescul a Udin par chê part che e jere sot Vignesie e un a Gurize par chê che e partignive a la Austrie.
Cussì, juste cumò dusinte agns (1), il mês di Lui dal 1751, ancje chest ultin vanzum di grandece dal Friûl, chest ricuart di timps di splendôr e di indipendence al restave sacrificât par colpe de politiche e par opare di potencis forestis che a faserin i lôr interès su la piel dal furlan.
pre Josef Marchet e pre Checo Placerean
I CLASSICS. 10 – CUINTRISTORIE DAL FRIÛL La albe de nestre Patrie............
La dominazion di Vignesie


text:
06 giugno 2007
Zornadis furlanis a Traversetolo
O ringrazii la Pro Majano, che come simpri e je la vere anime des iniziativis dai rapuarts di amicizie cul comun emilian.
Jo o ai decidût di no lâ jù par une schierie di motivazions che o disarai ca di un pôc.
7 commenti:
- Christian Romanini ha detto...
-
E alc mi dîs che al mancjarà ancje cualchidun altri...
- 6/6/07 23:02
- thermonuke ha detto...
-
e cumo cemut le metino?
cjale chi!
- 7/6/07 12:45
- thermonuke ha detto...
-
Dipo dai continus parceche no tu vas a Traversetolo.
E ce varestu di la a fa?
A mangja une pieçe di parmigjan?
O no ti anin invidat come ex assesor ai gimulagjos?
- 7/6/07 12:48
- Christian Romanini ha detto...
-
A part il fat che nissun al è tignût a invidâmi come ex assessôr. Anzit, al titul di "ex" no i ten propit e par tant o trancuilizi ducj chei che a pensi chest.
Su ce che la delegazion che e va jù a fâ, baste viodi il program sul sît di Traversetolo, ancje se nol sarès stât mâl meti alc ancje sul nestri...
La cuestion e je une altre, ma come che si dîs... la pazience e je la virtût dai fuarts: al moment just o fevelarai di cheste cuestion e in ce maniere che e je stade gjestide dai "sorestants".
- 7/6/07 14:32
- Christian Romanini ha detto...
-
Su la cuestion di Eta, ancje se tu tu mi âs acusât di jessi un integralist, o pensi che la violence no puedi jessi justificade in nissune maniere.
Come che no son justifâts i ategjaments che a impedissin a un grup politic di partecipâ ae elezions e puartâ indevant in maniere democratiche lis sôs domandis e il so program.
Une robe di lei
- 7/6/07 14:41
- Christian Romanini ha detto...
-
Però ta chest post, l'argoment al è un altri...
- 7/6/07 14:42
- thermonuke ha detto...
-
Alore sior parmalositti, tal ultin post li che ti aj dat dal integralist ti aj dat ancje dal evangelizzator. No aj dit che tu scombatis une jihiad ma un tic fanatic talore tu someis.
Ma il post al a un altri argoment.
Quindi di "virtuos" "fuart" o soj in spiete di sinti le to storie.
Par sta plui in argomet di fiestis, o ai let che a rives di arcjan e je la fieste dai cereai.
Cjate tu il vecjo post ma mi par che di qualchi bande si ere dit che vevin di fa la fieste dai fasui a Majan.
Proooooo......babilmentri.
- 7/6/07 15:35


text:
Triest, milvotcent-e-cjapilu. La vite di Rossella O’Bora e va indevant come simpri, jenfri fiestis, bai e apontaments, come che si use li.
Rossella e je inamorade di Ashley, un biel fantat che però si maride cuntune altre.
Par ripic, Rossella si maride cuntun altri ancje jê. Rhett, un om di Udin, al prove a bussâle, ma jê i dîs di no.
A Triest, dutis lis fameis plui plenis di bêçs a doprin i sclâfs par fâ dut: sclâfs par viodi de cjase, sclâfs par lavorâ la tiere, sclâfs par fâsi puartâ lis borsis lant al mâr. Ai udinês, invezit, no ur sta ben di jessi “parons” di cualchidun: cuant che al è un lavôr di fâ, miôr fâlu di bessôi. E propit par une cuistion di sclavitût, e sclope une vuere jenfri Udin e Triest.
L’om di Rossella al mûr in vuere, e intant, par fâle stâ al sigûr, la mari di Rossella le mande a stâ li di une agne che e vîf vie pai Cuei.
Li, Rossella e impare a lavorâ cu la tiere e cu la ue, e discuvierç che i sclâfs no i coventin, parcè che lavorâ i plâs! (Si ben che e jere nassude a Triest, Rossella e jere furlane, lu varês capît).
Ma, par colpe di un pignarûl vignût mâl, il paîs dulà che e stave Rossella al cjape fûc. Rossella O’Bora e rive a scjampâ judade di Rhett, un om di Udin, e e torne jù a Triest, dulà che e cjate dut brusât e butât jù.
I udinês, di fat, a àn doprade une strategjie di vuere gnove: a àn distrut Barcola, lassant i triestins ducj confusionâts. Cence Barcola, i triestins a àn pierdudis dutis lis motivazions (“e ce fasìno, dopo finide la vuere, se no podìn lâ a cjapâ soreli?”), e cussì i udinês a son rivâts a vinci la vuere.
Rossella no si fâs butâ jù: cumò e à imparât che no i coventin i sclâfs. E comede la sô cjase, si cjape un toc di tiere e e fâs l’ort.
Ancje Ashley al è tornât a Triest. La sô femine e je muarte, ma lui no vûl metisi cun Rossella: “Tu âs masse morbin di lavorâ!”.
Rossella e capìs che il so om al è Rhett, l’udinês. Rhett però si è rot di stâi daûr a jê: “Ce mi freial a mi… Cumò o voi a viodimi une partide dal Udin”. E al va vie.
Ma Rossella no si fâs butâ jù. E sa che e rivarà a concuistâlu cuntun bon plat di frico. Doman. “Sì, Doman. Doman e je une altre dì di vore”.
FIN ❚
Bete di Spere
AL CINE CUN BETE. Vie cu la BuereBete di Spere
Triest, milvotcent-e-cjapilu. La vite di Rossella O’Bora e va indevant come simpri, jenfri fiestis, bai e apontaments, come che si use li.


text:
#07 – Il gno amì
O ai un amì che ogni tant al ven a bevi un tai cun me, e cuant che al è in vene di confidencis, magari dopo il tierç taiut, al tache a contâmi des sôs pôris di une volte e di come che cul timp al è rivât a superâlis. E o scugni ancje ameti che rispiet a come che lu cognossevi di frut, lui al è verementri cambiât, par fuarce in miôr.
Sì che duncje, za di zovin lui al veve pôre di dut, a scomençâ dal scûr, di jessi rifiutât di chei altris, pôre di sbaliâ. In pôcjs peraulis: pôre di vivi. Il fat al è che in famee lui al jere il tierç fi plui piçul e alore al jere simpri l’ultin in dut, cjolt simpri in zîr di chei altris fradis, e tignût a nuie dal pari, che ju tignive simpri come esemplis inte vite. Une strade, la sô, simpri di rive sù. E di li a son scomençadis lis sôs pôris, puartadis indenant tai agns fin cuant che al à cognossût Paolute. Jê e studiave psicologjie a Vignesie e alore si viodevin in treno biel che a lavin a la Cà Foscari.
E cussì a plancut e je cambiade ancje la sô vite, tant al è vêr che le à ancje sposade. Lui mi conte che no dovìn lassâ che lis nestris pôris nus impedissin di cori daûr ai nestris siums, e che la pôre no je realtât, no son fats, e che la reson de pôre e nas di ce che nol è cognossût.
Cuant che si à pôre di dut al è parcè che nus mancje la voie di vivi.
Lui si à tirât fûr cul volê riscjâ un gnûf mût di vivi la vite. Al à vût il coragjo di cjalâ la sô pôre tai voi e cussì al à vuadagnât fuarce. Cumò lui al è pront a lâ viers il mont cul dirit di fânt part ative. La sô vite e je fate di piçui moments, e lui al vûl viviu un a la volte e a gjoldisi la plenece di ognidun; cussì nol è plui puest pe nissune pôre.
Al à finît il so discors cul dîmi: – Cumò o vuelarès sberlâ al mont intîr: no stait a vê pôre!
Beât lui che al à fat cussì tante strade interiôr: sarà il câs di cjatâsi plui spes parcè che o ai tant cuissà cetant di imparâ!
di ***
#1***


text:
02 luglio 2007
Salûts dal Tiliment
E ce che mi fâs zirâ i cjarsons al è il fat che ancje a Maian al à cualchidun che i ten il dêt tal cûl par cuatri carantans di contribûts che ur à prometût. Ce puaretât! Ce si disial a cui che al met in bande i siei principis dome par tornecont economic? Un patrimoni come il Tiliment nol pues jessi svendût par nissun presit!
NO CIMENT TAL TILIMENT!!!
9 commenti:
- paulus77 ha detto...
-
Buonasera Romanini,mi pare che sulla questione casse di espansione qualche decisione l'avesse presa già la giunta regionale di centro-destra,quella attuale ha perseverato...
Purtroppo non Le scrivo in marilenghe perchè sicuramente cadrei in errore.
Distinti saluti
- 2/7/07 16:41
- thermonuke ha detto...
-
Caro paulus77 il soggetto principale del post è "ancje a Maian al à cualchidun che i ten il dêt tal cûl par cuatri carantans di contribûts che ur à prometût"
- 2/7/07 20:54
- Christian Romanini ha detto...
-
Mandi Paulus77, no stâ a preocupâti se no tu mi scrivis par furlan: o soi bon di lei ancje par talian. A part monadis, in efiets l'iter al jere tacât cualchi an indaûr ma lis decision resintis che a metin lis cassis di espansion come un dai progjets volûts cun fuarce dal Assessôr Moretton a son di cheste Zonte Illy.
Su la precisazion di thermonuke: o confermi i zirament di cjarsons par cuase di cheste motivazion.
- 2/7/07 21:05
- thermonuke ha detto...
-
Posto che tu mi das reson tu mi metis in dificoltat e cuindi o ai di di une robe serie.
Par me chist ritorno des cassis di espansion, progjet ni finanziat ni operatif e je dome un spot, une cjatade eletoral che si svolc in tre ats, ti spieghi:
Atu presint el cementifici de basse:
nr. 1: e metin ator le vos che si a di fa a ogni costo, a riscjo di devia un flum, di copa cualchi contadin e di brusa dute le blave de base.
nr. 2: si lasse che el can can si scjedeni, oposizions, berghei manifestazions, avocats, miedis, pneumo-allergologi, ASS, ASL, CGIL etc.etc., stant sito par un poc.
nr. 3: declara publicamentri che NO no si fas parceche le analisi di impat ambiental e de salut lu impedissin.
E ju ducj a di ma viotu ce brafs, e an capit che fasevin une robe cuintri le int e si son fermàts, e no a fa manifestazions cuintri int cun tant sintiment, cheste si e je politiche responsabil, scuasit scuasit pal sens di colpe ju ripaiarai cun t'un voto.
Eco chest al e el zuc fat te basse, cumo si spostini un toc plui in su par fa el stes teatri.
Condivuditu?
Ma posto che o scugni fati incazza ti mandi chest link dal
"pifferaio magico", jo o condivit un par di rezonaments ma mituts cussi, se le ves scrite jo tu mi disevis che o vevi fat el mignestron!
- 2/7/07 21:54
- Renzo Tondo ha detto...
-
Comunicasion di servizi par Thermo: vuei mi sei metuut in contat cun Albanesi da Cisl par ciri di capii alc di plui su pa Gilardi.
- 2/7/07 23:48
- Christian Romanini ha detto...
-
Thermo, su la cuestion des cassis, al è un "piçul" particolâr: si clame delibare 1306 fate juste un mesut indaûr al Prin di Jugn 2007. Duncje mi semee che al sedi za un at uficiâl...
Invezit su tommaso cerno: chel li plui lu lei, mancul mi plâs. cuissà cui che al fâs il mignestron plui penç, tu o lui? dut câs cheste volte mi pâr che le à fate fûr dal vâs: ancje lui al dopre un argoment delicât e seri come i incidents su la A4 par trai cuintri i furlaniscj. Ridicul, se nol fos tragjic.
- 2/7/07 23:58
- thermonuke ha detto...
-
No ai timp di leilu dut ma mi par che tra el progjet e il fa e passin un slavin di bez.... mi sbagliarai.
Par une volte che il mignestron no lu ai fat jo scugnivitu tirami tal mieç?
Secont me el Pifferaio, come Capuozzo al saveve di traile gruesse parceche al ul une cierte reazion.
Condivit une part dal rezonament su terzani e sul fat che se tu nomenis Dante cualchidun ti cjale di eretic ma mitude cussi, cui muarts de A4 al e propite un puar mignestron (e une basse provocazion) ao di diti une atre robe ce finis cun ...ion?
- 3/7/07 17:16
- Christian Romanini ha detto...
-
thermo, ti ai nomenât dome parcè che tu mal âs sugjerît tu :-)
jo no ai nuie cuintri di dante, ma cierts zuguts stupits e provocatoris mi fasin il voltestomi, ergo: su la rime o concuardi cun te
- 3/7/07 22:50
- thermonuke ha detto...
- Questo commento è stato eliminato dall'autore.
- 4/7/07 00:14


text:
06 aprile 2011
Friûl di Magance a Cjampfuarmit
Te setemane che al cole l'aniversari dai 3 di Avrîl, Fieste Nazionâl dal Friûl pe nassite dal Stât Patriarcjâl di Aquilee istituît tal
1077, joibe ai 7 di Avrîl aes 6 e mieze di sere li de Ostarie “A la Patrie dal Friûl” in place a Cjampfuarmit, Sandri Carrozzo e l'autôr
Luigino Peressini a presentaran la mape ilustrade “Friûl di Magance”, une edizion Serling (www.serling.org).
La opare e mostre dut il Friûl storic, de Livence al Timâf, traviers la presentazion des figuris mitologjichis de tradizion furlane. Si
podaran cussì cognossi maçarots, spirts folets, aganis, benandants, striis, salvans... Sul daûr de mape e je ancje une schede par ogni
personaç in maniere di vê une piçule vuide pe leture.
Dutis chestis figuris e tantis altris a compagnaran il letôr a la scuvierte dal Friûl pardadon magjic.
Nessun commento:
Iscriviti a: Commenti sul post (Atom)


text:
Tal teritori tutelât cu la leç di minorance, 1.975 students si son iscrits pal insegnament bilengâl su un totâl di 4.395
La situazion gjeografiche de Carinzie orientade viers la Italie e la Slovenie e domande simpri di plui personâl cualificât multilengâl. Par garantî l’insegnament dal sloven a un nivel alt, a cause di pensionaments in cors, si spietisi pal futûr une mancjance di insegnants pe istruzion in lenghe slovene. Anzit, il Consei scolastic provinciâl al vise i students e ur sugjerìs di completâ la profession di insegnant pe lenghe slovene.
I dâts in detai_ Tal an scolastic 2011/12, tal teritori di aplicazion de leç su la scuele di minorance si previôt in 71 scuelis di istruzion elementâr l´insegnament bilengâl. Di fûr di cheste regjon, si pues cjatâ la educazion bilengâl in dôs scuelis te capitâl Clanfurt.
Di un totâl di 4.395 students (4.385 l’an precedent), 1.975 (1.928) si son iscrits pal insegnament bilengâl: si trate duncje di une percentuâl dal 44,93%.
Scuelis superiôrs e professionâls di minorance slovene_ Il gjinasi sloven di Clanfurt al è frecuentât di 506 arlêfs (503), il coleç federâl bilengâl comerciâl di Clanfurt di 163 (161), e il coleç privât economic a St. Peter / Šentpeter di 124 students (118). Cussì, in struc, in dutis lis trê scuelis superiôrs dulà che il sloven al è ecuivalent cul todesc, o contìn plui interessâts rispiet al an scolastic stât. La percentuâl complessive di students iscrits tal an scolastic 2011/12 in Carinzie pe istruzion o pal insegnament bilengâl sloven al è di 4.006.
Janez Erat
_____________________________
Il Burgenland al fiesteze 90 agns di vite
Il Burgenland (ongjarês Őrvidék, cravuat Gradišće) al è il stât federâl austriac plui zovin e, salacor, il Land plui atipic. Ancje se mancul cognossût, al è culturalmentri plui siôr di altris regjons austriachis e al à une storie une vore interessante. In confront ae tipiche Austrie alpine, o vin chi, ator dal plui grant lâc austriac (il lâc di Neusiedl) un clime panonic cun pocje ploie e 300 zornadis di soreli ad an.
Prime de seconde vuere mondiâl e je stade la regjon plui puare, cuntune fuarte emigrazion viers la Americhe: ancjemò vuê, o cjatìn olmis che nus fevelin di citâts americanis. Cussì, par esempli, un distret de citât Kittsee si clame vuê Chicago. In chel timp, la int e scherçave che Chicago al fos il cjâf lûc dal Burgenland.
Cu la nassite de Austrie atuâl dopo la tragjiche vuere, il zovin stât si mudave intune regjon moderne soredut tal cjamp de energjie alternative: chi si cjate il plui grant parc eolic in Austrie. Secont i politics locâi, il Burgenland al sarà energjetichementri indipendent fin al 2013. No cate il trend positîf dai ultins agns, si trate però di une regjon periferiche dal pont di viste economic: par colpe de mancjance di puescj di vore, tancj a son costrets a cirî lavôr a Viene.
Cul Tratât di pâs di Saint Germain che al cirive di rispietâ i confins etnics, la Austrie e cjapave la regjon ongjarese clamade ancje “Deutsch-Westungarn”. Dopo une fuarte resistence armade organizade di volontaris ongjarês, si à decidût di tignî un plebissît pal determinâ il status de capitâl (ongjarês Sopron/todesc Ödenburg), insiemit a chel dai comuns dulintor, ai 14 di Dicembar dal 1921: il 65% dai vôts al è stât pe Ongjarie. Il zovin Burgenland, a pene nassût, al à pierdude la sô capitâl; in Ongjarie invezit si fiesteze chest risultât e di chel timp indevant la citât Sopron e je clamade “Civitas fidelissima”.
Dopo la pierdite dal cjâf lûc de regjon al è stât riorganizât il gnûf stât federâl. Il non Burgenland nus vise che il teritori al jere storichementri componût di trê conteis ongjaresis. Dopo diviersis propuestis a àn semplicementri tradusût la peraule ongjarese “vármegye” (ongjarês Vár = todesc Burg) che al jere il non storic de unitât aministrative ongjarese. La gnove capitâl e je deventade la piçule e insignificante citât di Eisenstadt (ongjarês Kismarton), cun dome 12 mil abitants.
Il Burgenland plurietnic_ Storichementri, la percentuâl dai grups linguistics autoctons e je stade tor il 40%, vuê mancul dal 10%. Di chel, il plui grant al è il grup di lenghe cravuate (5,9%), e dopo a vegnin i ongjarês cun dome il 2,4%. Il numar dai roms nol è clâr parcè che dome pocjis personis si declarin di marilenghe rom: la gjenerazion dai zovins e à in pratiche za pierdude la lenghe.
Cu la modernizazion de agriculture si pierdin lis struturis tradizionâls, e chest al à un impat diret negatîf su la comunitât comune cravuate. De pierdite de lenghe di minorance tra i zovins nol è responsabil dome un clime di assimilazion, ma soredut la situazion economiche di cheste regjon. Il Burgenland si declare un paîs cuntun passât multietnic, cence controversiis di minorance viers maiorance, come che o cognossìn in Carinzie. In pratiche però, si limite la presince des minorancis te vite di ogni dì simpri di plui a un nivel dome folcloric. (J.E.)
TERITORIS – AUSTRIE. Al cres l’interès pal sloven tes scuelis carinzianis............
Tal teritori tutelât cu la leç di minorance, 1.975 students si son iscrits pal insegnament bilengâl su un totâl di 4.395


text:
09 luglio 2007
Radio Onde Furlane e ricuarde Gregoricchio
Tal palinsest estîf di Radio Onde Furlane (fm 90 mhz, in Cjargne 90.2) al varà spazi un radiodrame di Gianni Gregoricchio (a drete, intun dissen di Gianni Di Lena), “Îr e doman” realizât dal autôr tai agns '80. La riproposizion dal lavôr al è un omaç al scritôr, che nus à lassâts tal Zenâr passât, che al veve colaborât plui voltis cu la emitent furlane, soredut pe realizazion di radiodramis. “Îr e doman” gjavât fûr de conte omonime Il radiodrame, in sedis pontadis, al larà in onde trê voltis par setemane (lunis, miercus e vinars) aes 10.30, tacant di lunis ai 9 di Lui.
Prime di tacâ, propit lunis al sarà ancje un intervent di Paolo Nicli, atôr e regjist dai Servi di Scena, che al à colaborât cun Gianni Gregoricchio.
Prime di tacâ, propit lunis al sarà ancje un intervent di Paolo Nicli, atôr e regjist dai Servi di Scena, che al à colaborât cun Gianni Gregoricchio.
Nessun commento:
Iscriviti a: Commenti sul post (Atom)


text:
Il Servizi Civîl Nazionâl (SCN), istituît cu la leç dai 6 di Març dal 2001 n. 64 (e che dal prin di Zenâr dal 2005 si davuelç su base dome volontarie) al rapresente un mût dal dut inovatîf di difindi o di "servî" la proprie patrie: al vûl ufrî ai zovins la oportunitât di colaborâ, cun progjets bogns e condividûts in maniere sociâl, al mantigniment e ae difusion dai valôrs che a fondin la Republiche taliane.
Il SCN al pues jessi fat di zovins che a àn citadinance taliane e une etât fra i 18 e i 28 agns, e al dure un an. Il Servizi si realize intal davuelziment di un impegn solidaristic a pro de coletivitât e al garantìs ai zovins une valence educative e formative fuarte, di meti in vore midiant de poie di Ents o di Organizazions increditâts a chest rûl di formadôrs e di referents.
E je une ocasion impuartante di cressite personâl, une oportunitât di educazion ae citadinance ative, un strument preziôs par judâ lis fassis plui debilis de societât, contribuint al disvilup sociâl, culturâl e economic dal nestri Paîs.
Cui che al sielç di impegnâsi par dodis mês intal Servizi civîl volontari, al sielç di zontâ une esperience cualificante al propri bagai di cognossincis, spindibil dilunc de vite di vore, cuant che nol devente fintremai oportunitât di lavôr; intal stes timp, al sigure dut câs almancul une minime autonomie economiche.
Lis areis di intervent là che al è pussibil prestâ il Servizi Civîl Nazionâl si puedin ricondusi ai setôrs: assistence, protezion civîl, ambient, patrimoni artistic e culturâl, educazion e promozion culturâl, servizi civîl tal forest.
Par plui informazions si pues dâ un cuc al sît : www.serviziocivile.ittorne sù